*…………… napirendi pont*

**E L Ő T E R J E S Z T É S**

**a Budapest Főváros II. Kerületi Önkormányzat Képviselő-testülete részére**

1. **a veszélyhelyzet kihirdetéséről és a veszélyhelyzeti** **intézkedések hatálybalépéséről szóló****27/2021.(I.29.) Korm. rendelet, a katasztrófavédelemről és a hozzá kapcsolódó egyes törvények módosításáról szóló**
2. **2011. évi CXXVIII. törvény 46. § (4) bekezdése, valamint Budapest Főváros II. Kerületi Önkormányzat Polgármesterének 1/2021.(II.8.) normatív utasítása alapján**
3. **2021. május**

**Tárgy: Javaslat a Budapest Főváros II. Kerületi Önkormányzat gyermekjóléti és gyermekvédelmi feladatainak ellátásáról szóló 2020. évi átfogó értékelés elfogadására**

**Készítette: ……………………….**

Ötvös Zoltán

intézményirányítási osztályvezető s.k.

**Egyeztetve: ………………………**

Vargáné Luketics Gabriella

humánszolgáltatási igazgató s.k.

**Látta**: ………………………………….

dr. Szalai Tibor

jegyző

…………………………………….

dr. Silye Tamás

jegyzői igazgató

1. Nyílt anyag!

**Tisztelt Képviselő-testület!**

A gyermekek védelméről és a gyámügyi igazgatásról szóló 1997. évi XXXI. törvény (továbbiakban: Gyvt.) 96. § (6) bekezdése szerint:

*„A települési önkormányzat és az állam fenntartói feladatainak ellátására a Kormány rendeletében kijelölt szerv a gyermekjóléti és gyermekvédelmi feladatainak ellátásáról minden év május 31-éig – a külön jogszabályban meghatározott tartalommal – átfogó értékelést készít. Az értékelést – települési önkormányzat esetén a képviselő-testület általi megtárgyalást követően – meg kell küldeni a gyámhatóságnak. A gyámhatóság az értékelés kézhezvételétől számított harminc napon belül javaslattal élhet a települési önkormányzat, illetve az állam fenntartói feladatainak ellátására a Kormány rendeletében kijelölt szerv felé, amely hatvan napon belül érdemben megvizsgálja a gyámhatóság javaslatait és állásfoglalásáról, intézkedéséről tájékoztatja*.”

Az értékelés tartalmazza mindazokat a követelményeket, melyeket a gyámhatóságokról, valamint a gyermekvédelmi és gyámügyi eljárásról szóló 149/1997.(IX.10.) Korm. rendelet 10. melléklete előír az önkormányzatok számára.

Az értékelés a fentiek alapján bemutatja:

- a település demográfiai mutatóit, különös tekintettel a 0-18 éves korosztály adataira;

- az önkormányzat által nyújtott pénzbeli, természetbeni ellátások biztosítására vonatkozó adatokat;

- a gyermekétkeztetés megoldásának módjait, kedvezményben részesülőkre vonatkozó statisztikai adatokat;

- az önkormányzat által biztosított személyes gondoskodást nyújtó ellátásokat;

- a gyermekek napközbeni és átmeneti ellátásának tapasztalatait;

- a felügyeleti szervek, illetve a fenntartó által végzett ellenőrzések megállapításait;

- a jövőre vonatkozó javaslatok, célok meghatározását;

- a bűnmegelőzési cselekvési program és koncepció főbb – elsősorban gyermek és ifjúságvédelemmel összefüggő – elemeit;

- a civil szervezetekkel való együttműködés kereteit.

Annak érdekében, hogy a Budapest Főváros II. Kerületi Önkormányzat a törvényi kötelezettségének eleget tudjon tenni, szükséges az előterjesztés elfogadása a jogszabályban nevesített május 31. napja határidőig.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény (Kat.) 46. § (4) bekezdése alapján a veszélyhelyzetben a települési önkormányzat képviselő-testületének feladat- és hatáskörét a polgármester gyakorolja.

2021. február 8. napján hatályba lépett a Budapest Főváros II. Kerületi Önkormányzat Polgármesterének egyes önkormányzati döntések veszélyhelyzet idején való előkészítésének és kiadmányozásának rendjéről szóló 1/2021.(II.8.) számú normatív utasítása, mely a Kat. 46. § (4) bekezdése szerint a polgármester által gyakorolt hatáskörök tekintetében a döntések előkészítésére és kiadmányozására vonatkozó szabályokat tartalmazza.

Fentiekre tekintettel kérem a Tisztelt Képviselő-testületet, hogy alakítsa ki véleményét a Polgármesteri döntés előtt.

**H a t á r o z a t i j a v a s l a t**

amely határozat a veszélyhelyzet kihirdetéséről és a veszélyhelyzeti intézkedések hatálybalépéséről szóló27/2021.(I.29.) Korm. rendelet, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése, valamint Budapest Főváros II. Kerületi Önkormányzat Polgármesterének 1/2021. (II.8.) normatív utasítása alapján a képviselő-testület feladat- és hatáskörében eljárva a polgármester döntésén alapul az alábbiak szerint:

A Polgármester úgy dönt, hogy a Budapest Főváros II. Kerületi Önkormányzat a gyermekjóléti és gyermekvédelmi feladatainak ellátásáról szóló 2020. évi - a határozat mellékletét képező - átfogó értékelést elfogadja.

**Felelős:** Polgármester

**Határidő:** 2021. június 15.

Budapest, 2021. május 17.

Kovács Márton

alpolgármester



**Budapest Főváros II. Kerületi Önkormányzat gyermekjóléti és gyermekvédelmi feladatainak ellátásáról szóló 2020. évi átfogó értékelése**

*Összeállította: Intézményirányítási Osztály*

*Elfogadva: …………..*/2021.(V..) *határozattal*

# Bevezető

A gyermekek védelméről és a gyámügyi igazgatásról szóló 1997. évi XXXI. törvény (továbbiakban: Gyvt.) 96. § (6) bekezdése kötelező jelleggel írja elő az önkormányzatok beszámolási kötelezettségét az alábbiak szerint:

*„**A települési önkormányzat és az állam fenntartói feladatainak ellátására a Kormány rendeletében kijelölt szerv a gyermekjóléti és gyermekvédelmi feladatainak ellátásáról minden év május 31-éig – a külön jogszabályban meghatározott tartalommal – átfogó értékelést készít. Az értékelést – települési önkormányzat esetén a képviselő-testület általi megtárgyalást követően – meg kell küldeni a gyámhatóságnak. A gyámhatóság az értékelés kézhezvételétől számított harminc napon belül javaslattal élhet a települési önkormányzat, illetve az állam fenntartói feladatainak ellátására a Kormány rendeletében kijelölt szerv felé, amely hatvan napon belül érdemben megvizsgálja a gyámhatóság javaslatait és állásfoglalásáról, intézkedéséről tájékoztatja.”*

A települési önkormányzat által készítendő gyermekjóléti és gyermekvédelmi feladatainak ellátásáról szóló átfogó értékelés tartalmi követelményei a 149/1997. (IX. 10.) Korm. rendelet 10. számú melléklete alapján:

1. A település demográfiai mutatói, különös tekintettel a 0–18 éves korosztály adataira.

2. Az önkormányzat által nyújtott pénzbeli, természetbeni ellátások biztosítása:

– a rendszeres gyermekvédelmi kedvezményben részesülők száma kérelmezőkre vonatkozó általánosítható adatok, elutasítások száma, főbb okai, önkormányzatot terhelő kiadás nagysága,

– egyéb, a Gyvt.-ben nem szabályozott pénzbeli vagy természetbeni juttatásokra vonatkozó adatok,

– gyermekétkeztetés megoldásának módjai, kedvezményben részesülőkre vonatkozó statisztikai adatok.

3. Az önkormányzat által biztosított személyes gondoskodást nyújtó ellátások bemutatása:

– gyermekjóléti szolgáltatás biztosításának módja, működésének tapasztalata (alapellátásban részesülők száma, gyermekek veszélyeztetettségének okai, válsághelyzetben levő várandós anyák gondozása, családjából kiemelt gyermek szüleinek gondozása, jelzőrendszer tagjaival való együttműködés tapasztalatai),

– gyermekek napközbeni ellátásának, gyermekek átmeneti gondozásának biztosítása, ezen ellátások igénybevétele, s az ezzel összefüggő tapasztalatok.

4. A felügyeleti szervek által gyámhatósági, gyermekvédelmi területen végzett szakmai ellenőrzések tapasztalatainak, továbbá a gyermekjóléti és gyermekvédelmi szolgáltató tevékenységet végzők működését engedélyező hatóság ellenőrzésének alkalmával tett megállapítások bemutatása.

5. Jövőre vonatkozó javaslatok, célok meghatározása a Gyvt. előírásai alapján (milyen ellátásokra és intézményekre lenne szükség a problémák hatékonyabb kezelése érdekében, gyermekvédelmi prevenciós elképzelések).

6. A bűnmegelőzési program főbb pontjainak bemutatása (amennyiben a településen készült ilyen program), valamint a gyermekkorú és a fiatalkorú bűnelkövetők számának az általuk elkövetett bűncselekmények számának, a bűnelkövetés okainak bemutatása.

7. A települési önkormányzat és a civil szervezetek közötti együttműködés keretében milyen feladatok, szolgáltatások ellátásában vesznek részt civil szervezetek (alapellátás, szakellátás, szabadidős programok, drog-prevenció stb.).

# 1. Demográfiai adatok

## **1.1. Budapest Főváros II. kerület demográfiai mutatói, különös tekintettel a 0–18 éves korosztály adataira**

Lakosságszám/fő: 2016. évben: 88 128

2017. évben: 87 982

2018. évben: 87 793

2019. évben: 87 275

2020. évben: 86 708

A Visual regiszter (népesség nyilvántartás helyi rendszere) adatai alapján a lakosság száma az elmúlt években folyamatosan csökkent.

2019. évben az összlakosság 87 275 fő, ebből a női lakosság száma 47 219 fő, a férfi lakosság száma pedig 40 056 fő.

2020. évben az összlakosság 86 708 fő, ebből a női lakosság száma 46 819 fő, a férfi lakosság száma pedig 39 889 fő.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Korcsoport (év)** | **0-2** | **3-5** | **6-13** | **14-18** | **19-54** | **55-59** | **60-69** | **70-79** | **80-X** |
| **Összesen (fő)** | 2253 | 2530 | 8013 | 4196 | 38902 | 3811 | 10448 | 10985 | 6137 |

*Forrás: Helyi Vizuál Regiszter 2019.*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Korcsoport (év)** | **0-2** | **3-5** | **6-13** | **14-18** | **19-54** | **55-59** | **60-69** | **70-79** | **80-X** |
| **Összesen (fő)** | 2194 | 2427 | 7878 | 4352 | 38826 | 3839 | 10053 | 10888 | 6251 |

*Forrás: Helyi Vizuál Regiszter 2020.*

2019-ben a 18 év alatti korosztály száma 16 992 fő, ez az összlakosság 19,46 %-a. A 2019. évben a 60 év feletti lakosság száma 27 570 fő, ez az összlakosság 31,58 %-a.

2020-ban a 18 év alatti korosztály száma 16 851 fő, ez az összlakosság 19,43 %-a, a 60 év feletti lakosság száma 27 192 fő, ami az összlakosság 31,36 %-a.

A várandós anyák létszáma 2020. december 31-én összesen 394 fő volt, ebből fokozott gondozást igénylő 1 fő, kiskorú várandós 1 fő volt.

A 0-35 hónapos csecsemők és kisdedek száma összesen 2204 fő volt. A védőnők adatközlése szerint az említett korosztályból 5 gyermek igényelt a részükről fokozott gondozást, míg a 3-6 évesek létszáma 2764 fő volt, ebből 7 fő volt fokozott gondozást igénylő gyermek.

A gyermekjóléti szolgálathoz összesen 5 jelzés került elküldésre a védőnők részéről.

# 2. Az önkormányzat által nyújtott pénzbeli, természetbeni ellátások[[1]](#footnote-1)

A Gyvt. és a Budapest Főváros II. Kerület Önkormányzata Képviselő-testületének a szociális igazgatásról és egyes szociális és gyermekjóléti ellátásokról szóló 3/2015.(II.27.) önkormányzati rendelete (továbbiakban: R.) szerint a gyermekekkel kapcsolatos ellátásokat az alábbi formákban határozza meg:

* rendszeres gyermekvédelmi kedvezmény
* rendszeres gyermekvédelmi kedvezményhez kapcsolódó pénzbeli ellátás
* eseti gyermekvédelmi támogatás
* gyermeknevelési támogatás
* kiegészítő gyermeknevelési támogatás
* helyi utazási bérlet támogatás
* karácsonyi támogatás
* térítésmentes ROTA vírus és Meningococcus B elleni védőoltás támogatás
* kedvezményes élelmiszer-vásárlási lehetőség
* gyermekgondozási támogatás
* eseti gyógyszertámogatás

## **2. 1. A Gyvt. által szabályozott, jegyzői hatáskörben nyújtott ellátások:**

*18. § (1) a*) *„a gyámhatóság az e törvényben meghatározott feltételek szerint rendszeres gyermekvédelmi kedvezményre való jogosultságot, állapít meg.*

*(2) A települési önkormányzat képviselő-testülete a rendeletében meghatározott módon és feltételek szerint a gyermek és fiatal felnőtt rászorultságára tekintettel pénzbeli támogatást állapíthat meg.*

*(3) E törvény szerint a gyámhatóság a gyermek gondozó szülőjének vagy más törvényes képviselőjének a gyermektartásdíjat megelőlegezi, a jogosult fiatal felnőttnek otthonteremtési támogatást állapít meg, és ezen pénzbeli ellátások folyósításáról rendelkezik.*

*(4) Az (1) bekezdésben meghatározott pénzbeli és természetbeni ellátások megállapítását nevelési-oktatási intézmény, gyámhatóság, továbbá más családvédelemmel foglalkozó intézmény, illetve természetes személy vagy a gyermekek érdekeinek védelmét ellátó társadalmi szervezet kezdeményezheti.”*

## **2.1. 1. Rendszeres gyermekvédelmi kedvezmény**

A rendszeres gyermekvédelmi kedvezményre való jogosultságot - a Gyvt. által szabályozott módon – a jegyző állapítja meg 1 év időtartamra. A rendszeres gyermekvédelmi kedvezményre való jogosultság megállapításának célja annak igazolása, hogy a gyermek szociális helyzete alapján jogosult a Gyvt.-ben meghatározott gyermekétkeztetés normatív kedvezményének, illetve a külön jogszabályban meghatározott egyéb kedvezményeknek (pl. többletpontot a felvételinél) az igénybevételére. A jövedelemhatár családosok esetében a 2018. évtől 38 475 Ft, egyedülállóknál 41 325 Ft, mely a tavalyi évben sem változott.

Azok a családok, ahol három gyermeket nevelnek, vagy nem jár még intézménybe a gyermek, illetve felsőfokú tanulmányokat folytat, kevésbé tudják hasznosítani a kedvezményt. Megfigyelhető, hogy évek óta csökken a kedvezményben részesülők száma a jövedelemhatár 2018. január 1-jén hatályba lépett kisebb emelése ellenére is egészen a 2020. évig. A 2020. évi emelkedés oka a családok jövedelmének járványhelyzet miatti csökkenésével magyarázható.

2020. december 31-én rendszeres gyermekvédelmi kedvezményben 52 család, 85 gyermek részesült. A rendszeres gyermekvédelmi kedvezményre való jogosultság az alapja a helyi utazási bérlet igénybevételének is, a térítésmentes védőoltási támogatásnak, illetve az egyik jogalapja a védendő fogyasztó státusz megállapításának, valamint jogosít a kedvezményes élelmiszerkártya használatára.

2020-ban 14 kérelmet utasítottunk el, főleg a családban az egy főre eső jövedelem miatt, de több esetben a vagyoni értékhatár túllépés miatt történt az elutasítás. A jogosult családok részére augusztus és november hónapban eseti támogatás keretében gyermekenként 6 000 Ft pénzbeli támogatás került folyósításra, összesen 803 000 Ft összegben, melyet a központi költségvetés biztosított.

## **2.1.2. Rendszeres gyermekvédelmi kedvezményhez kapcsolódó kiegészítő pénzbeli ellátás**

Kiegészítő pénzbeli ellátásra az a rendszeres gyermekvédelmi kedvezményben részesülő gyermek gyámjául kirendelt hozzátartozó jogosult, aki a gyermek tartására köteles és nyugellátásban, baleseti nyugellátásban, nyugdíjszerű rendszeres szociális pénzellátásban, vagy időskorúak járadékában részesül.

Az ellátás havi összege – gyermekenként – 6 270 Ft, mely összeget teljes egészében a központi költségvetés biztosítja. 2020-ban egy gyámként kirendelt hozzátartozó részesült támogatásban 2020. augusztus 31-ig, két gyermek jogán, összesen 117 120 Ft összegben. (Az előző években ugyanez a gyám részesült ellátásban, azonban jövedelemhatár túllépés miatt megszüntetésre került az ellátás, új család részére pedig nem került megállapításra ilyen jellegű támogatás.)

## **2.1.3. Hátrányos, halmozottan hátrányos helyzet fennállásának igazolása:**

*Gyvt. 67/A. § (1) „Hátrányos helyzetű az a rendszeres gyermekvédelmi kedvezményre jogosult gyermek és nagykorúvá vált gyermek, aki esetében az alábbi körülmények közül egy fennáll:*

*a) a szülő vagy a családbafogadó gyám alacsony iskolai végzettsége, ha a gyermeket együtt nevelő mindkét szülőről, a gyermeket egyedül nevelő szülőről vagy a családbafogadó gyámról – önkéntes nyilatkozata alapján – megállapítható, hogy a rendszeres gyermekvédelmi kedvezmény igénylésekor legfeljebb alapfokú iskolai végzettséggel rendelkezik,*

*b) a szülő vagy a családbafogadó gyám alacsony foglalkoztatottsága, ha a gyermeket nevelő szülők bármelyikéről vagy a családbafogadó gyámról megállapítható, hogy a rendszeres gyermekvédelmi kedvezmény igénylésekor az Szt. 33. §-a szerinti aktív korúak ellátására jogosult vagy a rendszeres gyermekvédelmi kedvezmény igénylésének időpontját megelőző 16 hónapon belül legalább 12 hónapig álláskeresőként nyilvántartott személy,*

*c) a gyermek elégtelen lakókörnyezete, illetve lakáskörülményei, ha megállapítható, hogy a gyermek a településre vonatkozó integrált településfejlesztési stratégiában szegregátumnak nyilvánított lakókörnyezetben vagy félkomfortos, komfort nélküli vagy szükséglakásban, illetve olyan lakáskörülmények között él, ahol korlátozottan biztosítottak az egészséges fejlődéséhez szükséges feltételek.*

*(2) Halmozottan hátrányos helyzetű*

*a) az a rendszeres gyermekvédelmi kedvezményre jogosult gyermek és nagykorúvá vált gyermek, aki esetében az (1) bekezdés a)–c) pontjaiban meghatározott körülmények közül legalább kettő fennáll,*

*b) a nevelésbe vett gyermek,*

*c) az utógondozói ellátásban részesülő és tanulói vagy hallgatói jogviszonyban álló fiatal felnőtt.”*

2020. évben 3 család 5 gyermeke esetében került sor a hátrányos helyzet megállapítására, a szülők alacsony iskolai végzettsége miatt. A hátrányos helyzetű gyermekek részére augusztus és november hónapban eseti támogatás keretében gyermekenként 6 500 Ft került folyósításra. Halmozottan hátrányos helyzet megállapítására nem került sor.

*A Gyvt. 93. §**(1) bekezdése alapján: „A gyámhatóság a gyermek vagy a fiatal felnőtt kérelmére – a gyermek nagykorúságának elérése előtt a gyermekvédelmi gyám javaslatának figyelembevételével – elrendeli az utógondozói ellátást, ha a gyermek, illetve a fiatal felnőtt nevelésbe vétele nagykorúvá válásával szűnt meg, és*

*a) létfenntartását önállóan biztosítani nem tudja, vagy*

*b) tanulói jogviszonyban, hallgatói jogviszonyban vagy felnőttképzési jogviszonyban áll, vagy*

*c) szociális bentlakásos intézménybe felvételét várja.”*

A BFKH II. Kerületi Hivatal Gyámügyi és Igazságügyi Osztálya által hivatalból megállapított halmozottan hátrányos helyzetű nevelésbe vett gyermekek és utógondozói ellátásban részesülő nagykorúvá vált gyermekek száma 101 fő volt a múlt évben. A hivatalból megállapított adatokról a települési önkormányzat jegyzője nyilvántartást vezet.

**2.2. Egyéb, a Gyvt.-ben nem szabályozott pénzbeli vagy természetbeni juttatások**

A Képviselő-testület a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére rendkívüli települési támogatást köteles nyújtani.

Rendkívüli települési támogatásban elsősorban azokat a személyeket indokolt részesíteni, akik önmaguk, illetve családjuk létfenntartásáról nem tudnak gondoskodni, vagy alkalmanként jelentkező többletkiadások – így különösen betegséghez, halálesethez, elemi kár elhárításához, a válsághelyzetben lévő várandós anya gyermekének megtartásához, iskoláztatáshoz, a gyermek fogadásának előkészítéséhez, a nevelésbe vett gyermek családjával való kapcsolattartásához, a gyermek családba való visszakerülésének elősegítéséhez kapcsolódó kiadások – vagy a gyermek hátrányos helyzete miatt anyagi segítségre szorulnak.

Fentiek alapján az Önkormányzat többfajta, a gyermekes családokat érintő támogatást is nyújt önként vállalt feladatként, a saját költségvetése terhére.

**2.2.1. Eseti gyermekvédelmi támogatás (rendkívüli települési támogatásként)**

*R. 24. § „(1)**Gyermek jogán állapítható meg eseti gyermekvédelmi támogatás, ha a gyermeket nevelő család alkalmanként jelentkező többletkiadások - különösen az Szt. 45. § (4) bekezdésében foglalt esetekben, továbbá ruhanemű vásárlás, iskolai programokon, tanulmányi versenyeken való részvétel, táboroztatás költségei, - miatt anyagi segítségre szorul és a családban az egy főre jutó havi jövedelem nem haladja meg az öregségi nyugdíj mindenkori legkisebb összegének a 320 %-át.*

1. *Az eseti gyermekvédelmi támogatás éves összege gyermekenként nem haladhatja meg a 30 ezer forintot, rendszeres gyermekvédelmi kedvezményben részesülő gyermek esetén a 35 ezer forintot.*
2. *Az eseti gyermekvédelmi támogatás iránti kérelem évente legfeljebb két alkalommal nyújtható be.”*

2020-ban 199 gyermek családjának, 5 955 000 Ft összegben állapítottunk meg eseti gyermekvédelmi támogatást. Az igénybevevők száma és a kifizetett támogatás összege jelentősen emelkedett a korábbi évhez viszonyítva, ami a járványhelyzettel magyarázható.

A támogatás keretében 2019. július 1. óta az Önkormányzat a gyermek születéséhez megkülönböztetett módon, – de továbbra is a család jövedelmi helyzetét figyelembe véve nyújt eseti gyermekvédelmi támogatást. Ezen ellátás esetében a jövedelmi értékhatár a nyugdíjminimum 550 %. Ez az ellátás egyszeri, gyermekenként 50 000 Ft, mely nem számít bele az egyéb jogcímen igényelhető eseti gyermekvédelmi támogatás éves keretébe.

**2.2.2. Gyermeknevelési támogatás**

1. *Az R. 28. § -a szerint: „Gyermeknevelési támogatás állapítható meg egy év időtartamra a gyermek jogán annak a személynek*
   1. *aki családjában gyermeket nevel és*
   2. *a család bejelentett II. kerületi lakcímmel rendelkezik és életvitelszerűen a II. kerületben tartózkodik és*
   3. *a gyermek tankötelezettségének eleget tesz és*
   4. *a családban az egy főre jutó havi jövedelem nem haladja meg az öregségi nyugdíj mindenkori legkisebb összegének 200 %-át és*
   5. *a gyermek a Gyvt. szerint rendszeres gyermekvédelmi kedvezményre nem jogosult.*
2. *Az (1) bekezdésben foglaltak fennállása esetén a gyermeknevelési támogatás saját jogán állapítható meg az Szt. 4. § (1) bekezdés db) pontjában meghatározott nagykorú tanuló részére.*
3. *A gyermeknevelési támogatás havi összege gyermekenként 5700 Ft, egyedülélő esetén 7200 Ft.”*

A 2019. második félévében történt rendeletmódosítás alapján az Önkormányzat által nyújtott rendszeres gyermeknevelési (pénzbeli) támogatást a rendszeres gyermekvédelmi kedvezményben részesülők részére is meg lehet állapítani. Ez a változás 2020-ban mutatkozik meg, az igénybevevők száma emelkedett 50%-kal.

Gyermeknevelési támogatásként 76 gyermekre tekintettel 4 494 600 Ft összeg került kifizetésre a 2020. évben.

**2.2.3. Eseti kiegészítő gyermeknevelési támogatás**

*Az R. 32/C. §**(1) „Az Önkormányzat a (3) bekezdésben foglaltak szerint eseti kiegészítő gyermeknevelési támogatásban részesíti azon gyermekeket - ideértve a 28. § (2) bekezdésben meghatározott tanulókat is -, akik:*

1. *e rendelet szerint gyermeknevelési támogatásban részesülnek, vagy*
2. *a Gyvt. szerinti rendszeres gyermekvédelmi kedvezményben részesülnek.*

*(2) Az eseti kiegészítő gyermeknevelési támogatás egyszeri összege gyermekenként 10 000 Ft.*

*(3) Az eseti kiegészítő gyermeknevelési támogatás azon jogosultak részére:*

1. *akik tárgyév március 31-én az (1) bekezdésben foglalt ellátások valamelyikében részesülnek, tárgyév április hónapban,*
2. *akik tárgyév július 31-én az (1) bekezdésben foglalt ellátások valamelyikében részesülnek, tárgyév augusztus hónapban*

*hivatalból kerül megállapításra.”*

A támogatási forma célja, hogy további segítséget nyújtson a gyermekes rászoruló családoknak a tanév végén felmerülő kiadások (osztálykirándulás, táborok, stb.), valamint a beiskolázással járó rendkívüli kiadások kapcsán.

2020-ban 108 gyermek részére, 2 alkalommal (áprilisban és augusztusban) összesen 2 160 000 Ft összegben került kifizetésre a támogatás.

**2.2.4. Helyi utazási bérlet támogatás**

Az R. 30. § *(1) „Helyi utazási bérlet támogatás (továbbiakban: bérlet támogatás) állapítható meg a II. kerületben legalább 6 hónapja bejelentett lakcímmel rendelkező és életvitelszerűen is a II. kerületben tartózkodó nappali tagozaton tanulók részére, akik:*

*a napi iskolába járást a főváros területén csak tömegközlekedési eszköz igénybe vételével tudják megoldani és*

*a Gyvt. szerinti rendszeres gyermekvédelmi kedvezményben, vagy e rendelet szerint gyermeknevelési támogatásban részesülnek és*

1. *iskolalátogatási kötelezettségüknek folyamatosan eleget tesznek és*
2. *más jogcímen nem jogosultak helyi utazási kedvezmény igénybe vételére.*
   * + 1. *Egyedi esetben az (1) bekezdés a) pontján kívül azon nappali tagozaton tanulók részére is megállapítható a bérlet támogatás, akik a sport területén kiemelkedő eredményeket értek el és a rendszeres edzésre járáshoz tömegközlekedési eszközt kell igénybe venniük és megfelelnek a b)-d) pontban foglalt feltételeknek.*
       2. *Bérlet támogatás a (4) bekezdésben foglalt kivétellel, az adott tanév október 1-jétől szeptember 30-áig tartó időszakára, legfeljebb az (1) bekezdés b) pontjában megállapított ellátásokra való jogosultság fennállásáig állapítható meg.*
       3. *Az (1) bekezdés a) pontján kívül azon nappali tagozaton tanulók részére is megállapítható a bérlet támogatás, akik megfelelnek az (1) bekezdés b) - d) pontjaiban foglaltaknak és felügyeletüket nyári táborokban biztosítják, melyhez tömegközlekedési eszközt kell igénybe venniük. Jogosultságuk június 1-jétől augusztus 31-ig terjedő időszakra állapítható meg.”*

Pénzbeli kifizetéssel a bérletszelvény bemutatása mellett nyújtja a szolgáltatást az Önkormányzat a jogosult gyermekek részére.

2020. évben a fenti támogatást 19 gyermek vette igénybe, az Önkormányzat 762 450 Ft-ot fordított e támogatási formára. Az igénybevevők száma 40%-kal csökkent, ami a gyermekek otthoni digitális oktatásával magyarázható, ugyanis a családok nem vásárolták meg a bérleteket a gyermekek részére.

**2.2.5. Karácsonyi támogatás**

*Az R. 31. §* *„Az Önkormányzat egyszeri karácsonyi támogatásban részesítheti különösen azon gyermekeket, akik tárgyév november 1-jén:*

* 1. *a Gyvt. szerinti rendszeres gyermekvédelmi kedvezményben, vagy*
  2. *gyermeknevelési támogatásban részesülnek*

*és azon személyeket, akik:*

* 1. *tervezett létfenntartási támogatásban, vagy*
  2. *lakhatási támogatásban részesülnek.”*

2020. decemberében 3 060 000 Ft-ot folyósítottunk 102 gyermek jogán. A támogatás összege 30 000 Ft volt gyermekenként.

## **2.2.6. Térítésmentes védőoltás**

Az R. 29. § (1) bekezdése szerint: „(*1) Az önkormányzat a Rotavírus valamint a Meningococcus B baktérium okozta megbetegedések megelőzése céljából a térítésköteles védőoltások költségéhez támogatást nyújt azon családok számára, akik 2 év alatti gyermeket nevelnek, és a védőoltás beadását jövedelmi helyzetük miatt nem tudják vállalni.*

*(2) Rotavírus elleni oltóanyag térítésmentesen biztosítható azon gyermekek részére, akik családja a kérelem beadásakor az alábbi rendszeres ellátás valamelyikében részesül:*

*a) e rendelet szerinti gyermeknevelési támogatás,*

*b) Gyvt. szerinti rendszeres gyermekvédelmi kedvezmény,*

*c) Szt. szerinti aktív korúak ellátása,*

*d) e rendelet szerinti keresetpótló támogatás,*

*e) e rendelet szerinti betegápolási támogatás.*

*(3) Meningococcus B elleni oltóanyag térítésmentesen biztosítható azon 2 év alatti gyermekek részére, akik a kérelem beadásakor a Gyvt. szerinti rendszeres gyermekvédelmi kedvezményben részesülnek. A térítésmentes védőoltási támogatás az alapimmunitáshoz szükséges valamennyi oltás tekintetében egy határozatban kerül megállapításra. Az emlékeztető oltások esetén ismételten kérelmet kell benyújtani.”*

A 2020. november 1-jén hatályba lépett rendeletmódosítás szerint a Menningococcus B baktérium elleni védőoltást is térítésmentesen nyújtja az Önkormányzat a legrászorultabbak részére. 2020-ban 2 gyermek részére állapítottuk meg a Rota vírus elleni oltás kapcsán jogosultságot, és 1 gyermek esetében a Meningococcus B elleni védőoltás esetében a támogatást. A támogatás kérelmezők számának alakulásáról a 2021. év után nyerünk majd információkat.

## **2.2.7. Kedvezményes élelmiszer-vásárlási lehetőség**

Budapest Főváros II. Kerületi Önkormányzat Képviselő-testületének a kedvezményes élelmiszer-vásárlási lehetőség igénybevételének feltételeiről szóló 6/2009.(III.30.) önkormányzati rendelete szerint:

*5. § „Kedvezményes élelmiszer-vásárlási igazolványra jogosultak:*

*a) azok a nyugdíjban, vagy nyugdíjszerű ellátásban részesülő személyek, akiknek háztartásában az egy főre jutó havi jövedelme nem haladja meg az öregségi nyugdíj mindenkori legkisebb összegének 220 %-át;*

*b) akik az Szt. szerinti aktív korúak ellátásában, vagy időskorúak ellátásában, vagy ápolási díjban részesülnek;*

*c) akik rendszeres gyermekvédelmi kedvezményben részesülnek;*

*d) akik a szociális igazgatásról és egyes szociális és gyermekjóléti ellátásokról szóló 3/2015.(II.27.) önkormányzati rendelet (továbbiakban: szociális rendelet) szerinti betegápolási támogatásban, vagy keresetpótló támogatásban, vagy gyermeknevelési támogatásban részesülnek;*

*e) a négy vagy ennél több gyermeket háztartásában nevelő szülő(k) a gyermekek jogán.”*

Az igazolvánnyal rendelkező családok kedvezményesen vásárolhatnak alapvető élelmiszereket, melyek köre és a támogatás mértéke a rendelet függelékében került meghatározásra.

## **2.2.8. Gyermekgondozási támogatás**

*Az R. 28/A.* ***§*** *szerint: (1) Az önkormányzat gyermekgondozási támogatásban részesíti azon II. kerületi lakcímmel rendelkező és életvitelszerűen a II. kerületben tartózkodó személyeket, akik - súlyos fogyatékosságból vagy tartós betegségből eredően - önellátásra képtelen gyermekükről/gyermekeikről saját háztartásukban gondoskodnak és erre való tekintettel az Szt. 38. §-ában meghatározott ellátásban - gyermekek otthongondozási díjában - (továbbiakban: GYOD) részesülnek.*

*(2) A gyermekgondozási támogatás a kérelem benyújtását követő hónap első napjától a GYOD folyósításáig, de legfeljebb egy év időtartamra állapítható meg.*

*(3) A gyermekgondozási támogatás havi összege - a jogosultság időtartamában hatályos - központi költségvetésről szóló törvényben meghatározott GYOD Szt. 39/A. § (1) bekezdés szerinti havi nettó összegének és a külön jogszabályban meghatározott teljes munkaidőre vonatkozó garantált bérminimum - adókedvezmények nélkül számított - havi nettó összegének a különbözetével azonos összeg ezer forintra felfelé kerekítve (2020. évben 29 000 forint).*

*(4) Amennyiben a kérelmező részére a GYOD-ot több gyermekre tekintettel állapították meg, akkor a (3) bekezdésben meghatározott támogatás havi összegét kétszeres összegben kell folyósítani.*

A súlyos fogyatékos vagy tartósan beteg gyermek gondozása alapvetően meghatározza a gondozó családok életét, hosszú – akár évtizedekig – nem tud a gondozó szülő dolgozni, keresőtevékenységet folytatni. Az Önkormányzat méltányolva ezen családokat, hogy enyhítsen terheiken, 2020. április 1-jei hatállyal egy új támogatási formát vezetett be az Önkormányzat, a gyermekgondozási támogatást.

A támogatás szociális rászorultságát az alábbi ellátásra való jogosultság alapozza meg: a Szt. 38. § (1) bekezdése szerint: *„Gyermekek otthongondozási díjára jogosult az a vér szerinti vagy örökbefogadó szülő (ezen alcím vonatkozásában a továbbiakban együtt: szülő), aki*

*a) a súlyos fogyatékosságából eredően önellátásra képtelen vér szerinti vagy örökbe fogadott gyermekéről (ezen alcím vonatkozásában a vér szerinti és az örökbe fogadott gyermek a továbbiakban együtt: gyermek), vagy*

*b) a tartós betegségéből eredően önellátásra képtelen gyermekéről*

*gondoskodik.”*

A fenti ún. GYOD ellátást a Kormányhivatalok állapítják meg, ellenőrzik a jogosultság fennállását. Az Önkormányzat ezen ellátásban részesülő szülőket kívánja gyermekgondozási támogatásban részesíteni.

2020. évben 3 fő részére 493 000 Ft összegben történt kifizetés, az igénylők számának emelkedése várható a 2021. évben.

## **2.2.9. Eseti gyógyszertámogatás**

Az eseti gyógyszertámogatás akut megbetegedésekhez kapcsolódó gyógyszerköltséghez vagy oltóanyag megvásárlásához nyújtható pénzbeli támogatás, annak a személynek, akinek családjában az egy főre jutó havi jövedelem összege nem haladja meg a 128 250 Ft-ot (vagy az R. szerinti havi rendszerességgel nyújtott támogatás valamelyikében részesül). Az eseti gyógyszertámogatás megállapítható összege az igazolt eseti gyógyszerköltség, de ugyanazon személy részére tárgyévben legfeljebb 15 000 Ft, oltóanyag esetében a vakcina költsége, de ugyanazon személy részére tárgyévben legfeljebb 30 000 Ft.

A támogatást a kérelmező gyermeke részére megvásárolt gyógyszer vagy oltóanyag költségére hivatkozva is benyújthatja.

2020. évben 7 fő részére 91 000 Ft összegben történt kifizetés, közülük 4 esetben gyermek jogán történt a megállapítás.

2020. évben gyermekek jogán nyújtott pénzbeli támogatásokra vonatkozó statisztikai adatok

|  |  |  |  |
| --- | --- | --- | --- |
| **Támogatás típusa** | **összeg (Ft)** | **gyermekek száma (fő)** | **családok száma (db)** |
| Pénzbeli ellátás (rendszeres gyermekvédelmi támogatáshoz kapcsolódó) | 803 000 | 85 | 52 |
| Kiegészítő pénzbeli ellátás | 117 200 | 2 | 1 |
| Gyermeknevelési támogatás  (önként vállalt feladatként) | 4 494 600 | 76 | 52 |
| Eseti kiegészítő gyermeknevelési támogatás (önként vállalt feladatként) | 2 160 000 | 108 | 75 |
| Eseti gyermekvédelmi támogatás (települési támogatásként) | 5 955 000 | 199 | 127 |
| Karácsonyi támogatás (önként vállalt feladatként) | 3 060 000 | 102 | 71 |
| Helyi utazási bérlet (önként vállalt feladatként) | 762 450 | 19 | 16 |
| Gyermekgondozási támogatás | 91 000 | 3 | 3 |

*Forrás: Ellátási Osztály*

## **2.2.8. Ösztöndíj pályázatok**

A II. Kerületi Önkormányzat tanulmányi ösztöndíjat a Képviselő-testület 8/2015.(V.29.) rendeletével, felsőoktatási ösztöndíjat 17/2001.(V.22.) rendeletével, valamint a Hajós Alfréd Sport Ösztöndíjat a 32/2019.(XII.20.) önkormányzati rendeletével alapított.

Az ösztöndíjak pályázati kiírása, elbírálása, odaítélése a Közoktatási, Közművelődési, Sport, Egészségügyi, Szociális és Lakásügyi Bizottság feladat-és hatásköre.

Ösztöndíjban az a hátrányos helyzetű, rossz anyagi körülmények között élő, illetve nevelésbe vett, közoktatási intézmény 7-13. évfolyamos, kiemelkedő tanulmányi eredményű tanulója, vagy felsőoktatási intézményben tanulmányokat folytató diák részesíthető, akinek állandó lakóhelye a főváros II. kerületében van.

Önkormányzatunk 2001-ben csatlakozott a Bursa Hungarica Felsőoktatási Önkormányzati Ösztöndíjpályázat rendszerhez.

Az ösztöndíjpályázatra azok a települési önkormányzat területén lakóhellyel rendelkező, hátrányos szociális helyzetű felsőoktatási hallgatók jelentkezhetnek, akik felsőoktatási intézményben teljes, osztatlan képzésben vagy felsőfokú, illetve felsőoktatási szakképzésben folytatják tanulmányaikat.

„Hajós Alfréd” Sport Ösztöndíjban évi 12 fő kiemelkedő sport teljesítményt nyújtó diák részesülhet.

|  |  |  |  |
| --- | --- | --- | --- |
| **Ösztöndíjpályázatok a II. kerületben** | | | |
| **Támogatás csak pályázat útján igényelhető és adható az alábbi jogcímeken:** | **Jogosultak /részesíthetők/ köre** | **2020. év nyertes pályázók** | **2020. év**  **összes támogatás** |
| **Közoktatási Tanulmányi Ösztöndíj** | II. kerületi állandó lakhellyel rendelkező, kiváló tanulmányi eredményt (4,7-től) elérő tanulók (7.- 13. évfolyam), illetve a nevelő otthonban élők (4,0 átlagtól) akik megfelelnek a pályázatban kiírt feltételeknek | 18 fő | 1 800 eFt |
| **Felsőoktatási Önkormányzati Ösztöndíj** | II. kerületi állandó lakhellyel rendelkező, aki felsőoktatási intézmény hallgatója, és megfelel a pályázatban kiírt feltételeknek | 43 fő | 4 300 eFt |
| **BURSA Hungarica Felsőoktatási Önkormányzati Ösztöndíj** | II. kerületi állandó lakhellyel rendelkező, aki felsőoktatási intézmény hallgatója, és megfelel a pályázatban kiírt feltételeknek | 33 fő | 1 650 eFt |
| **Hajós Alfréd Sport Ösztöndíj** | II. kerületi állandó lakhellyel rendelkező sportoló diák, aki 10-14 vagy 15-19 éves kor között van, és megfelel a pályázatban kiírt feltételeknek | 12 fő | 1 200 eFt |
| **ÖSSZESEN:** | **2020. ÉVI ÖSZTÖNDÍJ PÁLYÁZATBAN RÉSZESÜLT:** | **106 fő** | **8 950 eFt** |

## **2.3. Gyermekétkeztetés megoldásának módjai, kedvezményben részesülőkre vonatkozó statisztikai adatok *(bölcsődés, óvodás, általános iskolás és gimnáziumi korosztály)***

A II. Kerületi Önkormányzat és intézményei kiemelt figyelmet fordítanak a rászoruló gyermekek étkezésének biztosítására. A kedvezményes étkezés minden II. kerületi (állandó lakóhellyel vagy tartózkodási hellyel rendelkező) gyermek részére biztosított. A II. kerületben működő önkormányzati valamint állami fenntartású intézményekbe járó gyermekek esetében a normatív, illetve méltányossági alapon történő támogatás igénylése az adott köznevelési intézményben történik.

Normatív támogatás igényelhető az alábbi esetekben: a gyermek rendszeres gyermekvédelmi kedvezményben részesül, vagy 3 vagy több gyermek él a családban, vagy tartósan beteg / fogyatékos gyermeket nevel a törvényes képviselő, vagy a szülő jövedelem nyilatkozata alapján, illetve nevelésbe vett gyermek jogosult a kedvezményre.

A méltányossági támogatás - rászorultság alapján - az egy főre jutó jövedelem mértéke szerint, differenciáltan adható, melyről a II. Kerület intézmények saját hatáskörben döntenek.

A nem állami fenntartású vagy nem a II. kerület területén működő intézményekben tanulók esetében az étkeztetési támogatási kérelmet a Polgármesteri Hivatal Intézményirányítási Osztályán lehet benyújtani.

2016. január 1-jétől a Gyvt. szabályozása alapján a települési önkormányzatok kötelezően ellátandó feladatként biztosítják a szünidei gyermekétkeztetést, amelyre a hátrányos helyzetű és a rendszeres gyermekvédelmi kedvezményre jogosult halmozottan hátrányos helyzetű gyerekek jogosultak, ideértve azokat is, akik nem rendelkeznek intézményi – bölcsődei, óvodai vagy iskolai tanulói jogviszonnyal.

Nem érkezett a 2020. évben igény a szünidei étkeztetésre, illetve a kerületi nyári napközis táborokban az étkeztetés biztosítva volt a gyermekek számára.

## **2.4. Térítési díjak**

A személyes gondoskodást nyújtó ellátások formáiról, azok igénybevételéről, fizetendő térítési díjakról az R. rendelkezik.

*2. Az R. szerinti kiskorú gyermekek étkeztetésére vonatkozó szabályok:*

*44. §(1) „Az általános iskolai napközi otthonokban, napközis táborban valamint általános és középiskolai menzai ellátásban részesülő tanulók élelmezési ellátásért fizetendő térítési díja rászorultsági alapon, szülő, gondviselő kérelmére vagy intézményi kezdeményezésre csökkenthető, illetve elengedhető.*

*(2) Az (1) bekezdés hatálya kiterjed minden Budapest II. kerületben állandó lakóhellyel, vagy tartózkodási hellyel rendelkező*

*a) a Budapest Főváros II. kerületi Önkormányzat fenntartásában és a tankerületi központ által fenntartott, a Budapest Főváros II. Kerületi Önkormányzat tulajdonában álló ingatlanban működő köznevelési intézményben tanuló gyermekre,*

*b) a II. kerületben működő nem önkormányzati, nem állami fenntartású intézményben tanuló gyermekre,*

*c) nem a II. kerület területén - fenntartótól, működtetőtől függetlenül – működő intézményben tanuló gyermekre.”*

A 2020. évet a gyermekétkezést igénybevevők számának csökkenése jellemezte. A megtervezett óvodai étkezők száma 1129-ről 1092-re, az általános iskolai 3135-ről 2605 főre csökkent, illetve a gimnáziumban étkező tanulók száma is 350 főről 233-ra csökkent.

A COVID-19 járvány alapvető hatással van az gyermekétkeztetésre, hiszen 2020. március 18-től június 2-áig az óvodákban, az általános iskolákban és a gimnáziumokban is rendkívüli szünetet rendeltek el. 2020. november 11-től ismételten online oktatás került bevezetésre a középiskolai tanulók részére. Ősszel a hatóság több óvodában és általános iskolákban rendkívüli szünetet rendelt el, időszakosan egyes csoportok vagy az egész intézmény számára. A fentiek miatt a gyermekek nem az intézményekben vették igénybe az étkeztetést. A mellékletek részletesen mutatják az étkeztetési adagszámok jelentős csökkenését.

Az Önkormányzat által fenntartott 6 bölcsődében a gyerekek 30%-a részesül normatív kedvezményben. Ezek közül legtöbben, 80%-uk „*3 vagy több gyerekes család”-osként,* vagy *„jövedelem alapján”* jutnak a támogatáshoz. A II. kerületi bölcsődékbe járók 30%-ának nem kell fizetni a gyermekétkeztetésért. (1. sz melléklet)

A 12 óvoda esetében, a gyerekek 41%-a kap normaív támogatást, melyből 58% „*3 vagy több gyerekes család”-osként,* és 32% *„jövedelem alapján”*, illetve 10% egyéb jogcímen részesül kedvezményes térítési díjban. Ez azt jelenti, hogy jogszabály alapján, a gyermekek közel felének ingyenesen jár az óvodai gyermekétkeztetés. (2. sz melléklet)

A II. kerületben működő 14 állami fenntartású általános iskolában, az étkezést igénybevevő tanuló esetében, a 100% normatív támogatásra a gyerekek 2%-a jogosult.

Az 50% kedvezményre jogosultak - *„3 vagy több gyerekes család”* vagy „*tartósan beteg / fogyatékos gyermeket nevel”* kategóriába esnek ­- a kedvezményezettek döntő többsége, azaz az iskolában étkező gyerekek 45%-a. Az iskolákban a jövedelem alapján igényelhető normatív támogatáson kívül a rászoruló családok gyermekei további méltányossági kedvezményben részesülhetnek. (3. sz. melléklet)

A II. kerületben működő 7 állami fenntartású gimnáziumban, az étkezést igénybevevő tanulók esetében, az 50% normatív támogatási kedvezményre volt jogosult a tanulók 34%-a. (4. sz. melléklet)





*Forrás: Intézményirányítási Osztály*





*Forrás: Intézményirányítási Osztály*

# 3. Az önkormányzat által biztosított személyes gondoskodást nyújtó ellátások

Gyvt*. 15. § (2) §.( a-c) pontja szerint „A személyes gondoskodás keretébe tartozó gyermekjóléti alapellátások:*

*a) a gyermekjóléti szolgáltatás,*

*b) a gyermekek napközbeni ellátása,*

*c) a gyermekek átmeneti gondozása.”*

Gyvt. *38. § (1) „Az alapellátásnak hozzá kell járulnia a gyermek testi, értelmi, érzelmi és erkölcsi fejlődésének, jólétének, a családban történő nevelésének elősegítéséhez, a veszélyeztetettség megelőzéséhez és a kialakult veszélyeztetettség megszüntetéséhez, valamint a gyermek családjából történő kiemelésének a megelőzéséhez.*

*(1a) Az alapellátás hozzájárul a gyermek hátrányos és halmozottan hátrányos helyzetének feltárásához, és a gyermek szocializációs hátrányának csökkentésével annak leküzdéséhez.*

1. *Az alapellátás keretében nyújtott személyes gondoskodást – lehetőség szerint – a jogosult lakóhelyéhez, tartózkodási helyéhez legközelebb eső ellátást nyújtó személynél vagy intézményben kell biztosítani.”*

## **3.1. Családsegítés és gyermekjóléti szolgáltatás[[2]](#footnote-2)**

*Gyvt. 39. § (1)” A gyermekjóléti szolgáltatás olyan, a gyermek érdekeit védő speciális személyes szociális szolgáltatás, amely a szociális munka módszereinek és eszközeinek felhasználásával szolgálja a gyermek testi és lelki egészségének, családban történő nevelkedésének elősegítését, a gyermek veszélyeztetettségének megelőzését, a kialakult veszélyeztetettség megszüntetését, illetve a családjából kiemelt gyermek visszahelyezését.*

*(2) A gyermekjóléti szolgáltatás feladata a gyermek testi, lelki egészségének, családban történő nevelésének elősegítése érdekében*

*a) a gyermeki jogokról és a gyermek fejlődését biztosító támogatásokról való tájékoztatás, a támogatásokhoz való hozzájutás segítése,*

*b) a családtervezési, a pszichológiai, a nevelési, az egészségügyi, a mentálhigiénés és a káros szenvedélyek megelőzését célzó tanácsadás vagy az ezekhez való hozzájutás megszervezése,*

*c) a válsághelyzetben lévő várandós anya támogatása, segítése, tanácsokkal való ellátása, valamint szociális szolgáltatásokhoz és gyermekjóléti alapellátásokhoz, különösen a családok átmeneti otthonában igénybe vehető ellátáshoz történő hozzájutásának szervezése,*

*d) a szabadidős programok szervezése,*

*e) a hivatalos ügyek intézésének segítése.*

*(3) A gyermekjóléti szolgáltatás feladata a gyermek veszélyeztetettségének megelőzése érdekében*

*a) a veszélyeztetettséget észlelő és jelző rendszer működtetése, a nem állami szervek, valamint magánszemélyek részvételének elősegítése a megelőző rendszerben,*

*b) a veszélyeztetettséget előidéző okok feltárása és ezek megoldására javaslat készítése,*

*c) az a) pontban, valamint a 17. § (1) bekezdésében meghatározott személyekkel és intézményekkel való együttműködés megszervezése, tevékenységük összehangolása,*

*d) tájékoztatás az egészségügyi intézményeknél működő inkubátorokból, illetve abba a gyermek örökbefogadáshoz való hozzájárulás szándékával történő elhelyezésének lehetőségéről.*

*(3a) A gyermekjóléti szolgáltatás a gyermek veszélyeztetettségének megelőzése érdekében óvodai és iskolai szociális segítő tevékenységet biztosít.*

*(4) A gyermekjóléti szolgáltatás feladata a kialakult veszélyeztetettség megszüntetése érdekében*

*a) a gyermekkel és családjával végzett szociális munkával (a továbbiakban: szociális segítőmunka) elősegíteni a gyermek problémáinak rendezését, a családban jelentkező működési zavarok ellensúlyozását,*

*b) a családi konfliktusok megoldásának elősegítése, különösen a válás, a gyermekelhelyezés és a kapcsolattartás esetében,*

*c) kezdeményezni*

*ca) egyéb gyermekjóléti alapellátások önkéntes igénybevételét és azt szükség esetén személyes közreműködéssel is segíteni,*

*cb) szociális alapszolgáltatások igénybevételét,*

*cc) egészségügyi ellátások igénybevételét,*

*cd) pedagógiai szakszolgálatok igénybevételét”*

Kerületünkben a család- és gyermekjóléti szolgáltatást a Budapest Főváros II. Kerületi Önkormányzat Család-és Gyermekjóléti Központja (1027 Budapest, Horvát utca 2-12.) biztosítja.

A szolgáltatások igénybevétele önkéntesen vagy a Szt., és Gyvt. által meghatározott észlelő-és jelzőrendszer tagjai által küldött jelzések alapján történik.

Az intézmény tevékenysége során három szolgáltatási elemet biztosít:

1. Család-és Gyermekjóléti Szolgálatot

* Általános személyes segítő szolgáltatás
* Speciális szolgáltatások:
  + *hátralékkezelési tanácsadás*
  + *munkavállalási tanácsadás*
* Általános gyermekjóléti szolgáltatás
* Veszélyeztetettséget észlelő-és jelzőrendszer működtetése

1. Család-és Gyermekjóléti Központot

* Hatósági intézkedésekhez kapcsolódó feladatok
* Tanácsadói tevékenységek
* Speciális szolgáltatások:
* *óvodai és iskolai szociális segítés*
* *kapcsolattartás biztosítása*
* *kórházi-egészségügyi szociális munka*
* *készenléti szolgáltatás*
* *utcai szociális munka*

1. Napközbeni gyermekfelügyeletet (Gyermekek napközbeni ellátása)

## **3.1.1. Az észlelő- és jelzőrendszer működtetése, szakmai kapcsolatok**

Az elmúlt évek gyakorlatához hasonlóan a jelzőrendszeri tagoktól folyamatosan érkeztek a jelzések az intézményhez, ezek száma a 2020. évben jelentősen emelkedett.

2019-ben az összes jelzés száma 307 volt, ebből 242 fő kiskorú, 65 fő nagykorú, míg a 2020. évben az összes jelzés száma 384, ebből 283 fő kiskorú, 101 fő nagykorú esetében érkezett jelzés.

Az alábbi táblázat az összes beérkezett jelzésből a főbb növekedési/csökkenési adatokat mutatja be:

|  |  |  |
| --- | --- | --- |
| JELZÉSEK száma/db | 2019. év | 2020. év |
| Állampolgár, gyermek és felnőtt érdekeit képviselő társ. szerv. | 27 | 33 |
| Rendőrség | 47 | 89 |
| Köznevelési intézmény | 71 | 44 |
| Járási hivatal gyámhivatala | 48 | 86 |

*Forrás: Család-és Gyermekjóléti Központ*

# A jelzőrendszeri tagok jelzése alapján a rendőrségtől a jelzések 25%-a (89 jelzés) érkezett, ez a szám jelentős növekedést mutatott az előző évhez viszonyítva. A járási hivatal gyámhivatalától a jelzések 24%-a (86 jelzés) érkezett, itt is nagyfokú növekedés tapasztalható.

* Az állampolgároktól érkező jelzések száma is növekedett a járványügyi helyzetben, mely felelősségteljesebb, egymásra jobban odafigyelő magatartást mutat.
* A köznevelési intézményektől a jelzések 12%-a (44 jelzés) érkezett, mely kevesebb az előző évnél. Ez köszönhető egyrészt az óvodai és iskolai szociális segítők köznevelési intézményekben történő aktív, preventív közreműködésének, másrészt az óvodák tavaszi bezárásának és az iskolák online oktatásra történő átállásának.

## 

*Forrás: Család-és Gyermekjóléti Központ*

A problématípusok alapján kiemelkedően magas a családi-kapcsolati konfliktus és a családon belüli bántalmazás jelzések száma. A 384 jelzésből 125 érkezett családi problémákkal kapcsolatban. Az „egyéb” kategóriába a táblázat kategóriáiba nem sorolható jelzések tartoznak (pl.: állampolgári bejelentések, vélt vagy valós panaszok, stb.)

**A jelzőrendszer tagjaival való együttműködés tapasztalatai**

A vírus okozta helyzet ellenére a jelzőrendszer hatékonyan működött, ezt a jelzések számai is mutatják.

A szolgálat látókörébe kerülő problématípusokban a szülők válása okozta feszültségek, nehézségek dominálnak. A segített családok konfliktusai kiéleződtek, a frusztráció megsokszorozódott. Azoknak a családoknak az életében, ahol a szülőpárok külön élnek, a vírushelyzet és a rendkívüli állapot sok olyan bizonytalansági faktort hozott, amit a szülők egymás ellen kihasználtak, újabb- és újabb játszmahelyzeteket teremtve.

Az együttműködéssel segített családok legfőbb problémái a váláshoz, kapcsolattartáshoz, vagy az ebből eredő, a gyermekeknél tünetként megjelenő magatartási problémákhoz köthetőek. Ezek az élethelyzetek nem oldódnak meg gyorsan; az elengedéshez, elfogadáshoz és az új egyensúly beálltához sok időre van szüksége a család minden tagjának.

Növekedett a segítő munka időtartama, melynek oka lehet, hogy új probléma típusok is megjelentek a családok életében; a digitális oktatás kihívásai, a felerősödő munkanélküliség, az általános bizonytalanságból adódó pszichés egyensúlyvesztés.

Több család esetében is megjelent az igény, hogy ebben a helyzetben tovább folytatódjon a segítés, még akkor is, ha a konkrét probléma, amivel a segítő folyamat elkezdődött, már nem állt fent. Az erőforrások feltárása, a motiválás, a kitűzött célok megvalósítása hosszabb időt ölel fel.

A védőnői tapasztalatok is azt mutatják, hogy egyre több az olyan család, akik mentális segítsége szorulnak, de a járványügyi helyzet miatt elvesztett munkahelyek miatti szociális támogatásokra is szükség van.

Sok családban megromlott a kapcsolat a generációk között, ugyancsak nehézséget jelentenek a magyarul nem beszélő külföldi gondozottak, a velük való kapcsolattartás a nyelvi nehézségek miatt problematikus.

## **3.2. Család-és Gyermekjóléti Központ**

A központ szakmai egysége a gyermekvédelmi gondoskodás körébe tartozó hatósági intézkedéssel érintett családok/gyermekek eseteivel foglalkozik, valamint speciális szolgáltatásokat biztosít.

A gyermekvédelmi gondoskodás során a védelembe vett gyermekek és családjuk gondozása, a családjából kiemelt gyermekek családi kapcsolatainak erősítése, valamint lehetőség szerint, családjába történő visszahelyezésének segítése valósul meg.

A Központban családterapeuták, mediátorok, pszichológusok, mentálhigiénés szakember, jogász, fejlesztőpedagógus, óvodai és iskolai szociális segítők, utcai szociális munkások segítik a gyermek(ek) veszélyeztetettségének megszüntetését. Közreműködésükkel pszichológusi tanácsadás, családterápiát/családi konzultáció, mediáció/közvetítői eljárás, autogén tréning, fejlesztés, napközbeni gyermek felügyelet, különböző prevenciós programok, speciális gyermekjóléti szolgáltatásokat biztosíthatók az igénybe vevők részére.

A hatósági intézkedéseknél a védelembe vétel véglegessé válását követően a kijelölt esetmenedzser végzi a szociális segítő munkát, a gondozási tervben leírtak teljesülésének segítését, megvalósulását. További feladat a nevelésbe vett gyermekek kerületünkben élő családjának segítése, a családi kapcsolatok erősítése és lehetőség szerint a gyermek hazagondozása.

2020-ban rendkívül megnehezítette a feladatok ellátását a COVID-19 járvány megjelenése. A kihirdetett veszélyhelyzet alatt a szakmai munka során a kiadott minisztériumi útmutatók, illetve a járványügyi szabályok szerint jártak el az esetmenedzserek. Az év egy részében a személyes találkozások csökkenése volt a jellemző, amennyiben indokolt és megoldható volt, online formára és telefonon történő kapcsolattartásra tértek át az esetmenedzserek.

Érthető módon, a családok sem vették szívesen a családlátogatásokat, több esetben nem kívántak személyesen sem megjelenni az intézményben. E mellett a hivatali, így a gyámhivatali ügyintézés is lelassult. Az esetmenedzserek több eszközt alkalmaztak, hogy a családokkal a kapcsolat megmaradjon, a segítő tevékenység folyamata ne szakadjon meg.

Az esetek eloszlása a következőkképpen alakult 2020-ban:

|  |  |  |  |  |  |  |
| --- | --- | --- | --- | --- | --- | --- |
| Hatósági intézkedéshez kapcsolódó esetmenedzseri tevékenységben érintettek száma 2020-ban (korcsoport szerint) Nem halmozott adat! | | | | | | |
|  | Védelembe vett (fő) | Ideiglenes hatállyal elhelyezett (fő) | Nevelésbe vett (fő) | Utógondozás,  szakellátásból kikerült (fő) | **Összesen (fő)** | Ebből lány (fő) |
| **Összes érintett száma (fő)** | **49** | **5** | **29** | **5** | **88** | **44** |
| 0-2 | 2 | 1 | 1 | - | 4 | 2 |
| 3- 5 | 4 | - | 2 | 2 | 8 | 6 |
| 6 -13 | 23 | 1 | 17 | 2 | 43 | 22 |
| 14 -17 | 18 | 3 | 9 | 1 | 31 | 12 |
| 18 - | 2 |  |  |  | 2 | 2 |
| **Ebből lány (fő)** | **28** | **2** | **11** | **3** | **44** |  |

*Forrás: Család-és Gyermekjóléti Központ*

A védelembe vett gyerekek száma 49 fő(29 család) volt, melyek közül 25 gyermek (15 család) már 2019-ben is védelembe vétel alatt állt, melyből 6 gyermeknek a családja (3 család) időközben költözött a kerületünkbe.

## 

*Forrás: Család-és Gyermekjóléti Központ*

A fenti ábra 2014-től – 2020-ig mutatja a hatósági intézkedés alá vont kiskorúak számát. Az ábrán látható, hogy a gondozási tevékenység során az évek alatt a védelembe vett gyermekek számában csekély növekedés mutatkozott.

Kerületünkben az előző évekhez hasonlóan elsődleges problémának a szülők közötti konfliktust mondhatjuk, akár együtt, akár külön élnek a felek. Gyakran előfordul, hogy a szülők szeretnék a gyermeket a másik fél ellen hangolni - ilyenkor a gyermek eszközzé válik -, hogy minél jobban megnehezíthesse volt/jelenlegi párja életét. Az ilyen konfliktusok hátterében mentális problémák, sértettség, feldolgozatlan különválás, vagy éppen anyagi viták is meghúzódnak. Néhány esetben a gyermek fizikai bántalmazása, lelki bántalmazása, a szülők életviteli problémái, szülői elhanyagolás, tankötelezettség elmulasztása, pszichés probléma, a szülő szenvedélybetegsége (alkoholizmus), kamaszkori deviancia, nevelési problémák jelentek meg az esetkezelések hátterében.

Az ideiglenes hatállyal elhelyezett, nevelésbe vett, utógondozásban részesülők számában nincs jelentős eltérés.

Nevelésbe vételre 2019-ben és 2020-ban nem készült javaslat. A nevelésbe vett gyermekek családjaival végzett segítő munka a kapcsolattartás erősítésére és a gyermekek hazagondozására irányul. A nevelésbe vételben érintett családokból már évekkel korábban kerültek szakellátásba a gyermekek vagy más településről költöztek a kerületünkbe. A nevelésbe vett gyermekek családba történő visszakerülése érdekében is szociális segítő munka folyik, rendszeres kapcsolattartás során ugyanazokkal az eszközökkel és módszerekkel, szolgáltatások nyújtásával támogatható a család, mint más esetekben. Sajnálatos módon, vannak olyan esetek, ahol a szülő nem kíván együttműködni, nem célja a gyermek haza kerülése, vagy ismeretlen helyen tartózkodik.

A nevelésbe vett gyermekek esetében a gyámhivatali felülvizsgálatokra kért javaslatok elkészültek.

Válsághelyzetben lévő várandós anya nem került az intézmény látókörébe, a védőnői szolgálattól sem érkezett jelzés ilyen típusú problémáról a vizsgált időszakban.

Összességében az évek során hasonló esetszámmal dolgoznak az esetmenedzserek.

## **3.2.1. Család-és Gyermekjóléti Központ speciális feladatai**

A központ által biztosított speciális szolgáltatások igénybevétele folyamatos. A szolgáltatások igénybevétele önkéntesen illetve hatósági kötelezés alapján nyújtható a kerületben élő igénybe vevők számára.

2020-ban a speciális szolgáltatások nyújtását is megnehezítette a járványhelyzet, ahol lehetőség, illetve igény volt, részben online formában valósultak meg a szolgáltatások.

## **3.2.2. Kapcsolattartási ügyelet**

Kapcsolattartási ügyelet elsősorban gyámhivatali, bírósági végzés/ítélet alapján biztosítható.

A szolgáltatás nyújtása a személyi, tárgyi feltételekhez igazodva, a határozatot hozó szervvel történő előzetes egyeztetés szerint történik. Az EMMI szakmai iránymutatása szerint a veszélyhelyzet kihirdetésétől 2020. március 16-tól május 22-ig szünetelt a kapcsolattartási ügyeleti szolgáltatás.

2020. év második felére jelentősen megemelkedett a kapcsolattartások száma. A szolgáltatást igénybe vevő szülők/nagyszülők között fennálló ellentétekkel, feszült viszonnyal is meg kellett küzdeniük a szakembereknek.

2020-ban kapcsolattartási ügyeletet 9 gyermek (6 család) vette igénybe, 40 alkalommal.

## **3.2.3. Gyermekvédelmi jelzőrendszeri készenléti szolgálat**

A készenléti szolgálat elsősorban telefonon történő segítségnyújtást jelent, de krízishelyzetben a helyszínen is nyújtható segítség.

2020-ban 28alkalommal hívták a készenléti telefon számát és kértek segítséget az ügyfelek, több esetben tájékoztatás kérés okán, családi konfliktus miatt, kapcsolattartási ügyekben, gyermekkel kapcsolatos vitákban, jogi kérdésekben kértek információt. A Szociális és Gyermekvédelmi Főigazgatóság által működtetett Gyermekvédelmi jelzőrendszeri készenléti szolgálattól két esetben érkezett megkeresés, lakossági bejelentés alapján. Mindkét esetben koldulásról jött a jelzés, mely a kerületünkben történt, de nem kerületi lakosok voltak az érintettek.

## **3.2.4. Utcai szociális munka lsd.: 7.6. rész**

## **3.2.5. Óvodai és iskolai szociális segítő tevékenység**

A tevékenység minden kerületünkben óvodába, iskolába, kollégiumba járó gyermeket érint.

Fenntartótól függetlenül 7 bölcsődében, 46 óvodában, 31 iskolában, 2 kollégiumban, egy tagintézményben biztosítja 15 fő óvodai-és iskolai szociális segítő a tevékenységet. Összesen 87 intézmény és megközelítőleg 17 000 fő gyermek tartozik az ellátási körzetbe.

Március közepétől - a kihirdetett veszélyhelyzetet követően -, a szakmai teamnek jelentős technikai, módszertani átalakulást kellett megvalósítania. Az eszközpark rendelkezésre állása segítette a gyors reagálást, rövid időn belül sikerült a szolgáltatásokat online felületeken biztosítani. Az igénybevételek tekintetében visszaesés történt, a számadatok megerősítették azt a tapasztalatot, hogy a feladat ellátása nagyrészt személyes jelenlétet igényel.

## **3.2.6. Kórházi szociális munka**

Jelenleg a kórházi szociális munka koordinálását az észlelő-és jelzőrendszeri tanácsadó végzi, a kórházakból nem érkezett jelzés a tavalyi év során.

## **3.2.7. Jogi tanácsadás**

2020-ban a jogi segítségnyújtást megbízásos jogviszony keretében egy jogász alkalmazásával biztosította az intézmény. A szolgáltatás minden kerületi lakos számára ingyenesen elérhető hetente kétszer négy órában, előjegyzés útján. Elsősorban családjogi kérdésekben (pl.: válással, gyermekelhelyezés és kapcsolattartási problémák) kérnek segítséget az ügyfelek.

Míg 2019-ban 103 fő, addig 2020-ban 51 fő igénybe vevő részesült jogi segítségnyújtásban, a csökkenés magyarázható a járványügyi helyzettel.

## **3.2.8. Mentálhigiénés csoport**

A pár-és családkonzultáció, a pszichológiai tanácsadás a legtöbb esetben önkéntesen igénybe vett szolgáltatásként működik. Az igénybe vevők egy részét a családsegítők, esetmenedzserek, iskolai és óvodai szociális segítők delegálták.

2020-ban pszichológiai tanácsadásban 132 fő részesült, közülük 34 fő volt gyermekkorú. Pszichológiai segítségnyújtás a szolgálat kezdeményezésére 45 esetben történt. Hatósági kötelezés alapján 17 fő vette igénybe a szolgáltatást, ebből 5 fő volt gyermekkorú.

A gyermekpszichológiai ellátás és a hozzá kapcsolódó szülőkonzultáció március közepétől online térbe került át, az esetek 2/3-a folytatódott ilyen módon. Szeptembertől a találkozások ismét személyes formában történtek.

A gyermekpszichológiai ellátásban megjelenő fő témakörök: megváltozott élethelyzet, összezártság miatti konfliktusok, nehézségek. A szülők főként az együttélés zökkenőmentes kialakításában kértek segítséget. További témák voltak még a válással kapcsolatos konfliktusok kezelése, iskolai beilleszkedési problémák, kamaszkorban a leválással, függetlenedéssel kapcsolatos kérdések.

A felnőttek részére nyújtott pszichológiai tanácsadásban általánosságban pszichoszomatikus tünetek, szorongás, depresszió, alvászavar, gyászfeldolgozás, veszteség, fóbiák, pánikbetegség, stressz, indulatkezelési nehézség, válás, párkapcsolati problémák, válás utáni kapcsolattartási problémák, életvezetési, önértékelési nehézség okán kértek segítséget.

Márciustól a szolgáltatás online térbe került, illetve az igénybe vevők kérésére külső helyszínen, szabadtéren valósult meg.

A járványidőszak előtt meglévő problémák, mint pl. szorongás, depresszió tünetei néhány igénybe vevőnél a járvány megjelenését követően erősödtek, de a tanácsadások hatására sikerült javulást elérni.

A 2020-as évben *családterápia/családkonzultáció* szolgáltatást összesen 97 fő vett igénybe, ez 37 családot érintett, ebből hatósági kötelezés miatt 6 fő (3 család) vett részt terápián.

Jellemző problémaként jelentkezett a családi-, párkapcsolati konfliktus; érzelmek, szükségletek kifejezésének nehézsége, szülő- gyerek konfliktus, együttélési szabályok keretei, válás, lelki, mentális, szomatikus betegség a családban.

További problémaként jelentkeztek még a családok gyermeknevelési nehézségei, szülők nevelési elveinek szinkronizálása a mozaik családdal járó kihívásokkal. Az év második felében leginkább párkapcsolati elakadással érkeztek az ügyfelek.

A márciusi korlátozások miatt ezt a szolgáltatást is több igénybe vevő szüneteltette, lemondta, idegenkedtek az online formától, illetve a személyes találkozástól is féltek.

Az autogén tréninget 26 fő vette igénybe.

## **3.2.9. Mediáció**

A mediáció lehetősége iránt mindig sok érdeklődő van, azonban viszonylag kevés eset jut el a tényleges mediációig. A szolgáltatás igénybevétele alapvetően önkéntes. Sok esetben csak az egyik fél kívánja igénybe venni, ezért végül nem került sor mediációra.

A mediáció iránt érdeklődők általában kapcsolattartás, gyermekelhelyezés, gyermek nevelésének/gondozásának ügyében, iskolai problémák, válás kérdésében kérnek segítséget.

2020-ban 21 igénybe vevővel kezdődött el előkészítő beszélgetés, 4 esetben került sor mediációs tárgyalásra, végül 3 esetben született a felek között megállapodás.

## **3.2.10. Korrepetálás – fejlesztőpedagógiai ellátás**

A fejlesztő pedagógus (megbízási szerződéssel) korrepetálási/fejlesztési lehetőséget nyújt a segítségre szoruló gyermekek számára. A fejlesztőpedagógus felvételi előkészítést, a tanulásban elmaradt gyermekek felzárkóztatását/korrepetálását, illetve a nyári időszakban pedig pótvizsgára való felkészülést biztosít.

Fejlesztés/korrepetálás/felkészítés összesen 25 gyermek esetében történt.

## **3.2.11. Szociális diagnózis**

Ezt a tevékenységet a szociális diagnózist felvevő esetmenedzser végezheti. Célja az egyén szociális helyzetének felmérése, a szükségletek megállapítása, valamint az azok kielégítését segítő szolgáltatási elemek és szolgáltatások beazonosítása**.**

2020-ban két esetben készült szociális diagnózis.

# 3.3. Gyermekek napközbeni ellátása**[[3]](#footnote-3)**

*Gyvt. 41. § (1) „A gyermekek napközbeni ellátásaként az életkornak megfelelő nappali felügyeletet, gondozást, nevelést, foglalkoztatást és étkeztetést kell megszervezni azon gyermekek számára, akiknek szülei, törvényes képviselői munkavégzésük – ideértve a gyermekgondozási díj, a gyermekgondozást segítő ellátás és a gyermeknevelési támogatás folyósítása melletti munkavégzést is –, munkaerő-piaci részvételt elősegítő programban, képzésben való részvételük, nappali rendszerű iskolai oktatásban, a nappali oktatás munkarendje szerint szervezett felnőttoktatásban, felsőoktatási intézményben nappali képzésben való részvételük, betegségük vagy egyéb ok miatt napközbeni ellátásukról nem tudnak gondoskodni. A napközbeni ellátás keretében biztosított szolgáltatások időtartama lehetőleg a szülő, törvényes képviselő munkarendjéhez igazodik. A* *gyermekek napközbeni ellátásának igénybevételére jogosult az átmeneti gondozásban és az otthont nyújtó ellátásban részesülő gyermek is.”*

**3.3.1. Bölcsődei ellátás**

Budapest II. kerület Önkormányzata a Gyvt. 94. § (3) bekezdés a) pontjában foglalt kötelezettségének eleget téve a kerületben Egyesített Bölcsődék intézményhálózatának fenntartásával biztosítja törvény által előírt feladatát: a családban nevelkedő 20 hetes - 3 éves korú gyermekek napközbeni ellátását, szakszerű gondozását, nevelését, harmonikus testi-szellemi fejlődésének segítését és korszerű étkeztetését.

Férőhelyek száma: 390 gyermek alapellátás,

54 gyermek bölcsődei szolgáltatás (időszakos gyermekfelügyelet)

## **Bölcsőde szolgáltatásai**

A családi nevelést támogató szolgáltatások a bölcsődei alapellátás prioritása mellett szervezhetők, ilyen szolgáltatás a kerületben a gyermekfelügyeleti csoport és a sószoba használata.

**Gyermekfelügyeleti Csoport**

A szolgáltatás a Budagyöngye és a Törökméz Bölcsődében működik. A csoportban a szülők elfoglaltsága idején biztosítják a játéklehetőséget a gyermekek számára. A szolgáltatást azon szülő veheti igénybe, aki részmunkaidőben vagy alkalomszerűen dolgozik, otthoni munkát vállal, iskolába jár vagy Gyed, Gyes mellett különféle továbbképzésen, tanfolyamon vesz részt, vagy csak szeretné, ha gyermeke hasonló korú gyermekek társaságában töltsön el 1-1 napot. Ez idő alatt a gyermekek életkoruknak és fejlettségüknek megfelelő foglalkozásban részesülnek.

A csoport lehetővé teszi a testvérek együtt nevelkedését, elősegítheti a különböző korú gyermekek szocializációját, érzelmi és mentális fejlődését.

**Sószoba**

Mind a hat tagintézményben megtalálható a sószoba. Felmérések, tapasztalatok támasztják alá a só szoba egészségre kedvező klímáját. Hatása mára már az orvoslásban is elismert, bekerült az alternatív orvoslási lehetőségek közé.

Elsősorban a bölcsődébe járó gyermekek vehetik igénybe a szolgáltatást, de a Budagyöngye Bölcsődében használhatják a gyermekfelügyeletet igénylők is.

**Gondozás-nevelés**

A bölcsődék törekszenek arra, hogy a szakmai munka a legmagasabb színvonalon teljesüljön, fontos számunkra mind a törvényi, mind pedig a szakmai követelmények betartása.

Minden intézmény vállalja a sajátos nevelési igényű gyermekek korai gondozását-nevelését, és törekszenek arra, hogy a legmegfelelőbb ellátást biztosítsák a sajátos nevelési igényű és a korai fejlesztést igénylő gyermekek számára.

2020. szeptemberében a Pedagógiai Szakszolgálattal kötött korábbi megállapodás a kompetenciák mentén újragondolásra és folytatásra került.

A legtöbb fejlesztésre szoruló gyermeket (SNI-s, korai fejlesztésre szoruló) a Budagyöngye Bölcsőde fogadja, mert a gyógypedagógus szakember főként itt végzi fejlesztő tevékenységüket, de a Varsányi-és a Hidegkúti Bölcsődében is lehetőség van arra, hogy a Pedagógiai Szakszolgálat szakemberei helyben fejleszthessék a szakértői véleménnyel rendelkező gyermekeket.

Szerencsés, hogy a gyógypedagógusok által a gyermekek preventív fejlesztése helyben biztosítható.

2019/2020-as nevelési évben létrejött egy Montessori munkacsoport a gyógypedagógus vezetésével, mivel nagyon sok olyan elem található a módszerben, amely jól alkalmazható a bölcsődékben is. A gondozási év során 24 kisgyermeknevelő csatlakozott a módszer megismeréséhez, akik szeretnék bevezetni a bölcsődei napirendbe a módszer adta lehetőségeket, mint például a színes játékeszközök és a csendjáték alkalmazását.

A Hidegkúti Bölcsőde két csoportja már 4 éve alkalmazza a módszert, ennek ellenére ők ugyanúgy részt vettek a személyes találkozókon, ahol újra megismerkedtek az elméleti háttérrel, és videók segítségével megbeszélték a módszer gyakorlati lehetőségeit, és párhuzamot vontak a Montessori és a bölcsődei alapelvek között.

A koronavírus miatt a havi személyes találkozások elmaradtak, a továbbiakban a munkacsoportban részt vevők online formában tartották a kapcsolatot. A bölcsődék újranyitását követően a gyógypedagógus minden bölcsődében Montessori házi továbbképzést tartott elméleti és gyakorlati anyagokkal, videókkal, hogy azok a kisgyermeknevelők is megismerkedjenek a módszerrel, akinek még nem volt alkalmuk részt venni a továbbképzésen.

A 2020/2021-es nevelési évben a Hidegkúti Bölcsődében 4 csoportban, a Budagyöngye Bölcsődében 2 csoportban, a Varsányi, Pasaréti és a Törökméz Bölcsődében pedig 1 csoportban kezdték el a kisgyermeknevelők a módszer bevezetését.

A rövid távú célok közé tartozik, hogy minden bölcsődénkben minél több csoportban alkalmazzák a Montessori módszert.

## 

## **Bölcsőde és a család kapcsolata**

A bölcsőde nem pótolhatja a családi nevelést, azonban annak tiszteletben tartása mellett kiegészítője lehet annak. Lehetőséget kell adni a szülőknek, hogy megismerhessék az intézményben folyó mindennapi munkát, módszert, feladatokat, melyek ismeretében biztonságban tudják gyermeküket. Ha a szülők azt érzik, hogy egyenrangú partnerként kezelik őket, akkor szívesen segítenek a programok megszervezésében is.

**Kapcsolattartás formái**

* + - Bölcsődei nyílt nap, ahol a szülők betekintést nyerhetnek a bölcsődei életbe.
    - A szülői értekezleten tájékoztatást kapnak a szülők a bölcsődék házirendjéről, a gyermekek napirendjéről, a térítési díj fizetési módjáról, megismerhetik a kisgyermeknevelőket.
    - Az első szülői értekezletet követően Szülőcsoportos megbeszélésen a családlátogatásról, a beszoktatásról kapnak a szülők részletes tájékoztatást.
    - Családlátogatás alkalmával lehetőség nyílik a gyermeket otthoni környezetében megismerni szokásait, napirendjét, a nevelői légkört.
    - A szülő elsőként a beszoktatás alkalmával szerez tapasztalatot a bölcsődei életről, a munkáról és a mindennapokról.
    - Napi kapcsolattartás során a gyermek mindennapi életéről szerez tudomást a szülő.
    - A szülőkkel közös programok alkalmával a családok betekintést nyerhetnek a bölcsőde gondozó-nevelő munkájába. Ilyen napok: Márton napi felvonulás, Télapó ünnepség, karácsony, farsangi mulatság, Anyák napja, Apa nap, Gyermeknap.
    - Elégedettségi vizsgálatok, ahol felmérhető a szülők elégedettsége az intézménnyel és a dolgozókkal kapcsolatban.

Sajnos a járványhelyzet felülírta a családok és a bölcsőde kapcsolatát, a találkozásokat, az együtt töltött közös programokat egyaránt. Az elmúlt évben a családokkal elmaradtak a közös események megtartása, azokat (anyák/apák napja, őszi szüret, Télapó, Karácsonyi ünnepség) csak a gyermekek jelenlétében kerültek megtartásra.

**A bölcsőde helye, szerepe a gyermekvédelmi rendszerben**

A bölcsődei gyermekvédelem fő feladata a prevenció, mely minden gyermekre és azok családjaira is kiterjed.

A veszélyeztetettségi okok között szerepelnek az egészségügyi (ételallergia, gyógyszerérzékenység, immunrendszeri gyengeség, megkésett beszédfejlődés), a családi helyzet (konfliktusok a családban, szülői elhanyagolás, nem megfelelő életvezetés) illetve az anyagi okok (alacsony jövedelem, nagycsaládosok, egyedülálló szülő) egyaránt. Bármely ok észlelésekor, fennállásakor a bölcsődei szakembereknek kötelességük a családoknak a megfelelő támogatást nyújtani, illetve jelzéssel élni a Gyermekjóléti Szolgálat felé.

**Statisztikai adatok**

**A 2019-2020-as gondozási-nevelési évre jelentkezők adatai (fő)**

Az elmúlt év nagyon más volt az előző évekhez képest, a kiszámíthatatlanság sok kihívást jelentett a bölcsődei ellátásban dolgozó szakemberek és a bölcsődei szolgáltatást igénybe vevő családok számára is. 2020. január elejére majdnem teljes beíratott létszámmal üzemelt az intézmény. 2020. március 11-én a Magyar Kormány veszélyhelyzetet hirdetett ki, és ez a bölcsődei ellátást is nagymértékben érintette. A 152/2020. (IV. 27.) kormányrendelet szabályozta a bölcsődék nyitva tartását, március 16- május 25-ig ügyeleti rendszerben folyt a nevelés-gondozás. A járvány miatt kialakult állapot azonban nagymértékben meghatározta a következő, 2020-21- es nevelési év létszámának alakulását, mivel bizonytalanná vált a szülők visszatérése a munkába, ennek következtében történtek visszalépések, de több esetben jeleztek bölcsőde iránti igényt az előző évekhez képest későbbi időpontban is. Néhányan a veszélyhelyzet elmúlása után sem tudtak elhelyezkedni és ezért mondtak le a férőhelyről.

**A Bölcsődék éves statisztikai adatainak alakulása 2020-as gondozási-nevelési évben**

I/1. táblázat



bölcsődék feltöltöttségi és kihasználtsági mutatói

A fenti táblázatban bölcsődénkként látható, a 2020-as gondozási-nevelési évre vetítve az éves beíratott gyermekek száma, a bölcsődék feltöltöttségi és kihasználtsági mutatói. A számokból látható, hogy tagbölcsődéinkben az engedélyezett férőhelyek száma és a beíratott gyermekek száma megközelítően azonos, hiszen minden évben törekvés, hogy az év közben esetlegesen megüresedett férőhelyet feltöltésre kerüljön. A felvehető és a beíratott gyermekek száma között eltérések általában csak ott láthatók, ahol egy vagy több SNI-is gyermeket is gondoznak, hiszen a **15/1998. (IV. 30.) NM rendelet értelmében** 2019.02.28-tól, ha egy bölcsődei csoportban egy sajátos nevelési igényű, illetve korai fejlesztésre és gondozásra jogosult gyermeket látnak el, legfeljebb tizenegy gyermek, ha egy bölcsődei csoportban pedig kettő sajátos nevelési igényű, illetve korai fejlesztésre és gondozásra jogosult gyermeket látnak el, legfeljebb tíz gyermek gondozható.

I/2. táblázat

A fenti táblázatban a kerületi összesített adatok szerepelnek, mely alátámasztja azt, hogy a családok szívesen veszik igénybe az Önkormányzat által fenntartott 390 alapellátási bölcsődei férőhelyet, hiszen bölcsődéink esztétikusak, jól felszereltek és a szakemberek törekvése az, hogy magas szakmai színvonalon lássák el a rájuk bízott gyermekeket.

A táblázatból az is kitűnik, hogy az alapellátási csoportjainkba beíratott gyermekek számához viszonyítva a feltöltöttségi adatok is magasak voltak (87,17%), amely csak 2,35% kevesebb, mint az előző gondozási-nevelési évben. 2020. márciusától azonban a kihasználtsági adatok a vírushelyzet miatt nagymértékben csökkentek, mert csak ügyeleti rendszerben volt nyújtható a szolgáltatás azon családok gyermekeinek, akiknek szülei dolgozni jártak és gyermekeik otthoni felügyeletét nem tudták megoldani.

**A Bölcsődék 2020/21-es gondozási-nevelési év statisztikai adatai az első 7 hónapban:**

A következő két táblázatban a 2020-2021-es gondozási év első hét hónapjának adatai szerepelnek. Szeptemberben kezdődő gondozási-nevelési évünk ismételten az új gyermekek beszoktatásával kezdődött. Az első időben úgy tűnt a beszoktatások nagyon jó ütemben fognak zajlani, mivel bölcsődéink a nyár folyamán nem zártak be, a tavaszi leállás, illetve csak ügyeleti nyitvatartás miatt.


Szeptember vége felé azonban az egész országban ismét nőtt a Covid 19 fertőzöttek száma, ennek következtében az újonnan beíratott családok közül többen kérték a későbbi beszoktatás lehetőségét, és sajnos többen vissza is vonták jelentkezésüket. Ebből következett, hogy a feltöltöttségi mutatóink rosszabbak lettek és mire ismét javultak volna a feltöltöttségi és kihasználtsági adataink március 25-től április 19-ig ismét csak ügyeleti rendszerben tudtunk működni.

II/1. táblázat



Bölcsődék kihasználtsági adatai 2020.09.01-től 2021.03.31-ig

II/2. táblázat

Feltöltöttségi és kihasználtsági adatok kerületi szinten 2020.09.01-től 2021.03.31-ig

Látható, hogy még nem zárult le teljesen a gondozási-nevelési év, de márciusban az adatok azt tükrözik, hogy emelkedett a beíratott gyermekek száma 7 gyermekkel, azaz 351-ről 359 fő-re.

Ebből következően a feltöltöttségi mutató is emelkedett, 89,52%-ról, 89,62%-ra. A kihasználtsági mutató kis mértékben csökkent 73,38%-ról 72,65%-ra, aminek az okát abban látjuk, hogy az agglomerációban az elmúlt két-három évben több intézmény épült, így sem bölcsődébe, sem óvodába nem igénylik az ott élők gyermekeik a felvételt.

Kerületünkben a bölcsődei ellátásért a gyermek törvényes képviselőjének személyi térítési díjat kell fizetnie, mely két részből tevődik össze, a gondozási és az étkezési díjból. A térítési díj mértékét a fenntartó Önkormányzat rendeletben szabályozza, a térítési díj megfizetéséhez a rászoruló családok a rendelet szerinti kedvezményekben részesülhetnek. Évek óta tapasztaljuk, hogy a gyermekek bölcsődei elhelyezése létfontosságú azon hátrányos helyzetű családok számára, akiknek elengedhetetlen többfajta segítség, és a segítségnyújtás egyik lehetősége a bölcsődei ellátás.

III/1. A táblázat



a kerületi étkezési díj alakulását mutatja a kedvezmények igénybevétele után:

III./2. táblázat




kedvezményesen igénybe vett étkezési adatok száma 2020.

III./3. táblázat



2020. évi gondozási díj fizetés alakulása



A grafikonon látható, hogy a bölcsődét igénybe vevő családok közül hány % jogosult, gondozási díjkedvezményre, illetve a szülők közül hány %-ának kell a teljes gondozási díjat megfizetnie.

360 fő gondozott gyermek közül 233 fő gyermek a család jövedelme alapján nem részesült gondozási díjkedvezményben, ez az összlétszám 64,72 % át jelenti. 48 család, azaz 35,28 % pedig olyan anyagi körülmények között él, hogy a hatályos jogszabályok értelmében jogosult különböző mértékű kedvezményre, illetve nem kell gondozási díjat fizetnie.

**2020. év bemutatása, Pandémia időszaka a kerületi bölcsődékben**

Az elmúlt év nagyon különbözött az előző évekhez képest, a kiszámíthatatlanság sok kihívást jelentett a bölcsődei ellátásban dolgozó szakemberek és a bölcsődei szolgáltatást igénybe vevő családok számára egyaránt.

A 2019/2020. évi munkatervben megfogalmazott célkitűzések többségét sikerült megvalósítani, de legalábbis a megvalósításukat elkezdeni. A kialakult helyzet olyan nagyfokú rugalmasságot, kreativitást igényelt mind a családok, mind a bölcsődei szakemberek részéről, mely eddig elképzelhetetlen volt.

Mindazok ellenére, hogy a bölcsődék bezárása nagyon hirtelen és gyorsan történt, szakmailag sikerült felkészülni az otthoni munkatevékenységre. Az otthon töltött két és fél hónap alatt is sikerült színvonalas szakmai munkát felmutatni, illetve nagy energiákat mozgósítani a bölcsődei dolgozóknak, hogy a családokkal, gyermekekkel folyamatos maradjon a kapcsolattartás, még a „home office” alatt sem hagyták szakmai „felügyelet” nélkül a gyermekeket, fejlődésüket továbbra is figyelemmel kísérték.

A járvány miatt kialakult állapot azonban nagymértékben meghatározta a következő, 2020/21- es nevelési év létszámának alakulását.

Az állami normatívák elszámolásában az előző évek gyakorlatához képest változások történtek, amely egyrészt segítséget jelentett a bölcsőde működtetése szempontjából, másrészt folyamatos egyeztetést igényelt a MÁK képviselőjével. A szakmai munka, a családokkal való kapcsolattartás, az oktatási intézményekből érkező tanulók és hallgatók gyakorlatának szervezése nagyobb rugalmasságot és új készségek elsajátítását feltételezi a szakdolgozók részéről.

Tekintettel a jelenleg is fennálló járványügyi készültségre, a II. kerületi Bölcsődék saját tagintézményeire vonatkozóan kidolgozta azokat az intézkedéseket, melyeket a járványügyi készültség alatt minden dolgozónak, a bölcsődébe érkező családoknak, illetve a bölcsőde területére belépő személyeknek kötelességük betartani.

**Tervek megfogalmazása**

Továbbra is fontos feladat a kerületi bölcsődékben ellátott sajátos nevelési igényű gyermekek integrált gondozása, nevelése. A gyógypedagógus továbbra is figyelemmel kíséri a kerületi kisgyermeknevelők szakmai munkáját, támogatja a preventív ellátást, egyéni fejlesztések keretében segíti a gyermekek fejlődését. A Budagyöngye Bölcsőde vezetője mentorként folytatja a szakmai támogatását, központi bázisa továbbra is a Budagyöngye Bölcsőde lesz.

Az előző gondozási évben elindított Montessori munkacsoport tevékenysége folytatódik. A bölcsődék helyszínt és tárgyi eszközöket biztosít azon kollégák számára, akik vállalják, hogy gyermekcsoportjaikban a módszer adta lehetőségekkel szervezik az egyes játéktevékenységeket.

Az ELTE tanító és óvóképző karáról érkeznek a kerületi bölcsődékbe hallgatók. Szakmai elhivatottságból és utánpótlási szándékkal nyújtanak a kerületi szakemberek betekintést a leendő kisgyermeknevelőknek a szakmai munkába. Az ELTE-vel egyeztetve, elméleti oktatáson, illetve videó felvételeken keresztül nézhették meg a hallgatók az integrált bölcsődei ellátást.

Összegzésként elmondható, hogy továbbra is keresik a szakemberek azokat a lehetőségeket, amelyekkel a család és bölcsőde együttműködése és családtámogató funkciója bővülhet. Ez megvalósítható olyan programok szervezésével, mely alkalmakkor a család valamennyi tagja: gyermek és felnőtt egyaránt részt vehet. Fontos, hogy továbbra is biztosítható legyen a munkatársak továbbképzése, hiszen a minőségi munka feltétele az egész életen át tartó tanulás. A munkáltató feladata, pedig, hogy képzési és továbbképzési terveiben biztosítsa valamennyi szakdolgozó számára ennek teljes lehetőségét.

## **3.3.2. Napközbeni gyermekfelügyelet**

A napközbeni gyermekfelügyeletet a Család-és Gyermekjóléti Központ koordinálja. 2020-ban 9 gyermekfelügyelő megbízási szerződéssel végezte a munkát a koordinátor irányításával.

A családok a szolgáltatásról általában a védőnőtől, családsegítőktől, esetmenedzsertől, internetről, háziorvostól, bölcsődétől, óvodától, iskolától és az Otthon Segítünk Alapítványtól értesülnek.

Az év folyamán 50%-ban egyszülős családok vették igénybe a szolgáltatást, akik nagyszülőkre, barátokra sem számíthatnak, ők azok a szülők, akik a munkájuk megtartása miatt igénylik a szolgáltatást.

Gyakran előfordul, hogy a szülő vagy a gyermek betegsége miatt kérik a segítséget, de gyakori az ikerszülések esete is.

A szolgáltatásban részesülő családoknál egyéb problémák is felszínre kerülnek az igénybevétel során, pl.: anyagi, mentális, párkapcsolati, gyermeknevelési vagy jogi.

A szolgáltatást a családok egy része, akár két-három évre is igénybe veszi, és vannak olyan családok, ahol csak pár hónapra szükséges a szolgáltatást biztosítani, mert rövidebb ideig áll fenn a családi probléma.

2020. december 3-éig 18 családdal állt kapcsolatban az intézmény.

Havi szinten 3-8 család vette igénybe a napközbeni gyermekfelügyeletet, ami 10 és 13 fő közötti gyermeket jelentett az adott hónapban. A nyári időszakban ezek a számok csökkentek, mivel a családok az éves szabadságukat töltötték gyerekeikkel, valamint sok esetben a köznevelési intézménybe való kisérés teszi ki a tanévben a feladatot.

Az igénybe vevő családok közül 9 házas, 9 egyedülálló szülő volt.

2020-ban nagy mértékben csökkent az ellátott gyermekek, családok száma, melynek oka a járványhelyzet volt. Március végétől a napközbeni gyermekfelügyelők nem járhattak ki a családokhoz, 1-2 esetet kivéve. Az egyik esetben a szülők mozgásukban korlátozottak és saját felelősségükre vállalták, hogy a gyermekfelügyelő ez idő alatt is segítsen a gyermek körül, a másik esetben a szülő nem tudott otthonról dolgozni.

2020 június 1-jétől kezdtek a gyermekfelügyelők újra kijárni a családokhoz. A szülők nagy része otthonról dolgozott, de a gyerekek mellé kellett a segítségnyújtás.

A napközbeni gyermekfelügyelők részére havi egy alkalommal megtartandó esetmegbeszélő teamet 2020 március végétől nem valósulhattak meg, a gyermekfelügyelőkkel telefonon tartotta a koordinátor kapcsolatot.

## **3.3.3. Egyéb napközbeni ellátási formák**

Gyvt. 44/D. § *„Alternatív napközbeni ellátás a játszótéri program, játszóház, klubfoglalkozás keretében nyújtott,*

a) a szülő és a gyermek kapcsolatát erősítő, a gyermek szocializációját támogató, valamint egyéb szabadidős és prevenciós szolgáltatás,

b) a csellengő vagy egyéb okból veszélyeztetett iskoláskorú gyermekek számára biztosított nappali felügyelet, sport-, illetve egyéb foglalkozás és étkeztetés,

feltéve, ha a működtető rendelkezik az ehhez szükséges – jogszabályban meghatározott – személyi és tárgyi feltételekkel.”

A kerületi, engedéllyel rendelkező civil szolgáltatók listája elérhető a <http://szocialisportal.hu/intezmenykereso> web oldalon.

## **3.4. Gyermekek átmeneti gondozásának biztosítása**

Gyvt. *48.**§ (1) „A gyermek átmeneti gondozása megszervezhető a működtető által kijelölt helyettes szülőnél, gyermekek átmeneti otthonában vagy családok átmeneti otthonában.*

*(2) A gyermekek átmeneti házi gondozásaként – a szülő kérelmére – a gyermek saját otthonában történő ellátását gondozó útján kell biztosítani, ha testi vagy lelki betegsége miatt a gyermek ellátása elsősorban helyettes szülőnél történő elhelyezés útján vagy bentlakásos gyermekintézményben nem oldható meg és ha ez a gondozás a gyermek érdekét szolgálja.”*

A gyermekek és a családok átmeneti gondozását az önkormányzat ellátási szerződések megkötésével biztosítja a kerület lakosainak. Az átmeneti ellátást legfeljebb 12 + 6 hónapra vehetik igénybe a rászorult családok.

A 0-12 éves korú gyermekek átmeneti ellátását a Fehér Kereszt Kiemelten Közhasznú Egyesület biztosítja a helyettes szülői hálózatán keresztül.

2014. június 1-jétől a Budapest Főváros VIII. Kerület Józsefvárosi Önkormányzat fenntartásában működő Józsefvárosi Családsegítő és Gyermekjóléti Központ szervezeti egységeként működő Gyermekek Átmeneti Otthona látja el a 0-18 éves korú gyermekek átmeneti ellátását.

## **3.4.1. Családok átmeneti otthonai**

Gyvt. *51. § (3****)*** *„A családok átmeneti otthona a felnőtt és a gyermek együttes ellátása során*

*a) befogadja az életvezetési problémák vagy más szociális és családi krízis miatt otthontalanná vált, továbbá védelmet kereső szülőt és gyermekét,*

*b) befogadja a válsághelyzetben lévő bántalmazott vagy várandós anyát, illetve a szülészetről kikerülő anyát és gyermekét, valamint a várandós anya kérelmére az anya élettársát vagy férjét.*

*c) biztosítja az ellátást igénylő gyermek átmeneti gondozását és befogadja otthontalanná vált szüleit,*

*d)segítséget nyújt a szülőnek gyermeke szükség szerinti ellátásához, gondozásához, neveléséhez,*

*e) biztosítja a szülő számára a gyermekével való együttes lakhatást és a szükség szerinti ellátást,*

*f) a szülőknek az ellátás mellett jogi, pszichológiai és mentálhigiénés segítséget nyújt,*

*g) közreműködik – a gyermekjóléti szolgálattal együttműködve – az átmeneti gondozást szükségessé tevő okok megszüntetésében, a család helyzetének rendezésében, otthontalanságának megszüntetésében.”*

Ellátási szerződés alapján a Magyar Protestáns SegélyszervezetCsaládok Átmeneti Otthonban, a Jó Pásztor Nővérek Kongregációja által fenntartott Jó Pásztor Anyaotthonban, valamint a Jó Pásztor Háza Anyaotthonban van lehetőség átmeneti gondozást biztosítani a családok részére.

A képviselő-testület a családok átmeneti otthona ellátásának biztosítása érdekében a Jó Pásztor Nővérek Kongregációja által fenntartott anyaotthonokban 1 család teljes ellátására kötött (1 anya és két gyermek) ellátási szerződést.

Az ellátást két helyen: a Jó Pásztor Anyaotthonban (1032 Budapest, Zápor u. 50.), valamint a Jó Pásztor Háza Anyaotthonban (1034 Budapest, Bécsi u. 163./A) biztosítja a fenntartó.

A Magyar Protestáns SegélyszervezetCsaládok Átmeneti Otthonban (2113 Erdőkertes, Tégla u. 22.) 12 fő kerületi lakos részére biztosítható az ellátás.

Elsősorban a sokproblémás, szociálisan hátrányos helyzetű, deprivált családok esetében kialakult nehéz élethelyzetekben fordult elő, hogy az átmeneti gondozás kiváltható volt kollégiumi elhelyezéssel. A gyakorlatban ez a Tapolcsányi Kollégiumot és a Káldor Miklós Kollégiumot jelentette.

A gyermekjóléti szolgálatnak sikerült jó együttműködést kialakítani az intézményekkel.

2020-ban nem fordult elő olyan probléma, élethelyzet, hogy akár a Család-és Gyermekjóléti Központnál, akár az átmeneti gondozást nyújtó intézményekben átmeneti gondoskodás iránti igény érkezett volna kerületi családtól, gyermektől. A fentiek miatt a 2020. évben nem volt kerületi ellátott az intézményekben.

Összegzésként elmondható, hogy a gyermekek és a családok átmeneti ellátása a jogszabályi előírásoknak megfelelő, a kerületi szakemberek együttműködése a feladatok ellátását biztosító intézmények szakembereivel a szakmai kompetencia határok betartásával, jól működik.

# **4. Ellenőrzések**

A veszélyhelyzet során teendő, egyes szociális és gyermekvédelmi ellátásokkal kapcsolatos intézkedésekről, valamint a szociális szolgáltatásoknak a veszélyhelyzet során elrendelt működési rendjéről szóló 88/2020. (IV. 5.) Korm. rendelet 9 §-a, illetve az 556/2020.(XII.20.) 11 §. alapján:

*„A veszélyhelyzet alatt a szociális, gyermekjóléti és gyermekvédelmi szolgáltatóknál, intézményeknél és hálózatoknál*

*a) a működést engedélyező szerv rendes ellenőrzést nem tarthat, rendkívüli ellenőrzést csak különösen indokolt esetben, ellátotti érdekből végezhet,*

*b) a Magyar Államkincstár helyszíni ellenőrzést nem tarthat.”*

A fentiek alapján ellenőrzéseket csakBudapest Főváros Kormányhivatala Népegészségügyi Főosztály végzett a közoktatási intézményekben, ahol a higiénés, járványügyi szabályok betartásával (nagytakarítás) kapcsolatos ellenőrzési feladatokat valamint a nyári táborokkal kapcsolatos ellenőrzésekre került sor.

Az előző évhez képest a koronavírussal összefüggő járványügyi veszélyhelyzet elmúltát követően kerülhetett sor a nyári táborok megtartására. Ennek ellenére a tavalyi évhez képest emelkedett a bejelentett nyári napközis táborok száma. A nyári táborokat folyamatosan jelentették be már a tavaszi időszaktól kezdődően, a táborigazolások kiadásra kerültek. A bejelentett táborokról összesített táblázat, illetve a bejelentések nagy számára való tekintettel – a helyszín és a tevékenység jellege alapján - kockázatbecslés készült, kiválasztva a legmagasabb kockázatú táborokat, melyek ellenőrzését a Hivatal munkatársai kiemelten végezték.

# 5. Jövőre vonatkozó javaslatok

* Az önkormányzat továbbra is kiemelt célként kezeli az anyagi jellegű veszélyeztetettség megelőzését, megszüntetését, ennek megfelelően a gyermeknevelést segítő pénzbeli és természetbeni ellátásait, ennek érdekében az önként vállalt ellátásokat továbbra is biztosítja, és lehetőség szerint bővíti, illetve a megváltozott élethelyzetekhez igazítja.
* Az önkormányzat folyamatosan figyelemmel kíséri a vonatkozó rendeleteinek hatékonyságát és szükség szerint módosítja, kiegészíti.
* A stabil, kiszámítható intézményrendszer működtetése és fejlesztése továbbra is kiemelt feladat.
* Az önkormányzat kiemelt céljaként kezeli a sport, szabadidős, prevenciós tevékenységek fejlesztésének folytatását.
* Fontosnak tartja a család tagjainak felelősségtudatának erősítését saját helyzetük javítása érdekében.
* Fontosnak tartja az információáramlás hatékonyságának fejlesztését, a szakmaközi megbeszélések bővítését.
* A rendszeres gyermekvédelmi kedvezmény esetén az ingyenes étkezés igénybe vételének lehetőségét a tankötelezettség végéig javasolt megadni.

**Család- és Gyermekjóléti Központ javaslatai:**

* 2020 januárjában a családvédelmi koordináció jegyzői hatáskörbe került. Az eddigi tapasztalatok alapján ez lelassítja a beavatkozás menetét. Javasolt a jogkörnek a gyámhatóságokhoz való visszahelyezése.
* Az óvodai és iskolai szociális segítők szakmai csoportjának bővülése miatt továbbra is megoldandó feladat a munkatársak elhelyezése.
* A szolgáltatások kihelyezésének bővítése a pesthidegkúti régióban, mivel az ott élő igénybe vevők számára jelentős könnyebbséget jelentene, ha nem kellene a kerület másik végpontjára utazniuk ügyeik intézésére (családterápia, mediáció, ügyfélfogadás stb.).
* A Hűvösvölgyi villamos végállomás környékén gyakran csoportosulnak, csellengő, deviáns viselkedésű fiatalok. Ezt igazolják a rendőrségi jelzések és az utcai szociális munkát végző munkatársak felderítő tevékenysége során tapasztalt megfigyeléseik is.

A Hűvösvölgy, Máriaremete, Pesthidegkúti részen lakó gyermekek és fiatalok számára szükséges lenne olyan közösségi tér létrehozása, ahol a szabadidejüket hasznosan tudnák eltölteni.

* Szükséges lenne a gyermek pszichiátriai ellátás fejlesztése.
* A gyermekvédelmi munka eredményesebbé válhatna, ha a védelembe vételi eljárások hatósági szakasza lerövidülhetne.

**Bölcsődék:**

* Kerületi védőnői szolgálattal gyakoribb megbeszélések igénye.

**Óvodák**

* Óvoda és iskola közötti átmenet könnyítésére alsós tanítókkal kapcsolat, együttműködés segítése.
* Kerületi védőnői szolgálattal általános információcsere bővítésének lehetősége.
* A gyermeki agresszió kezelésével kapcsolatos megbeszélések igénye.

**Iskolák**

* Iskolai agresszió csökkentése a tanulók körében, az internetes abúzusok kezelése.
* Általános iskolások és a kábítószer; internet és közösségi felületek veszélyei, helyes használatra nevelés; lelki bántalmazás; tolerancia, elfogadás.

**Háziorvosok és házi gyermekorvosok:**

* Családvédelem-anyavédelem témában megbeszélés.
* Pszichológiai ellátás témában pszichológusokkal történő egyeztetések kezdeményezése.

**Védőnők javaslatai:**

* Otthon Segítünk Alapítvány fokozottabb népszerűsítése.
* Bölcsődei férőhelyek bővítése, illetve több olyan közösségi program létrehozása szakemberekkel kiegészítve, ahol az édesanyák, gyermekek kikapcsolódása biztosított.
* A védőnők konzultációs lehetőségének megszervezése a kerületi szociális ellátórendszerről.

**II. Kerületi Rendőrkapitányság javaslata:**

* Szülők, gyermekek, pedagógusok bevonása a bűnmegelőzési, a drog-prevenciós programokba.
* Hatékony bűnmegelőzési munka továbbvitele.

# 6. Bűnmegelőzés

## **6.1. BRFK II. kerületi Rendőrkapitányság**

A BRFK II. kerületi Rendőrkapitányság 2020. évben végzett bűnmegelőzési programját alapvetően meghatározta a koronavírus okozta járványhelyzet, tekintettel arra, hogy a gyermek- és fiatalkorú korosztállyal szemben bevezetett fokozott biztonsági intézkedések miatt az év nagy részében sem személyes, sem online módon nem kerülhetett sor bűnmegelőzési előadás megtartására.

A járványügyi veszélyhelyzet miatt nem volt szükség rendkívüli intézkedések bevezetésére a gyermekek és családok védelmében. Tapasztalható volt, hogy a közterületen elkövetet bűncselekmények száma csökkent, mely csökkenésre a bevezetett korlátozások is hatással voltak.

A fiatalkorúak bűnelkövetését illetően megállapítható, hogy 2020. évben az általuk elkövetett, valamint sértettként részükről elszenvedett leggyakoribb bűncselekmények jellemzően a vagyon elleni, különösen az alkalmi lopás, valamint a drog fogyasztásával kapcsolatos bűncselekmények voltak.

A fiatalkorú sértettek száma a 2019-es évhez képest több mint a felére csökkent, a fiatalkorú elkövetők száma viszont 37.5 %-os növekedést mutat.

A fiatal korosztály bűnelkövetésének hátterében a legtöbb esetben a rendezetlen családi háttér, - bizonyos esetekben - a rossz szociális körülmények állnak, de megjelenik az okok között a motiválatlanság és a pszichés probléma is. Tovább nehezíti a helyzetet a fiatalok viszonylag korán kialakuló szenvedélyfüggősége is, melyben egyaránt érintettek mind a gyermekotthonban élő fiatalok, mind a legjobb körülmények között élő fiatalok is.

A rendőrség egyik fő feladatának tekinti az ebben a korosztályban végzett hatékony bűnmegelőzési munkát, az olyan veszélyhelyzetekről szóló tájékoztatást, mint a fiatalok áldozattá válásának, illetve azon magatartási formák elkerülését, melyek tanúsításával elkövetővé válhatnak.

A problémák között fontos kiemelni a gyermekotthonokban élő fiatalokat, hiszen az ő esetükben jellemző leginkább a rendezetlen családi háttér, ami gyakran deviáns magatartáshoz vezethet. Napi rendszerességgel távoznak el engedély nélkül a gyermekotthonok lakói, gyakran kell az eltűnés miatt körözést kiadni a kapitányságnak. A nevelőkkel és intézményvezetőkkel történő esetmegbeszélések nagymértékben segítenek az e területen végzett munkákhoz.

A 2020. évre tervezett rendezvények közül csak néhány valósulhatott meg:

* "Csepp Hősök napja" rendezvény, ahol a körzeti megbízottak bemutatták a gyerekek részére az egyes szolgálati felszerelési tárgyakat, a rendőri egyenruhát, valamint a szolgálati gépkocsit,
* "Az iskola rendőre" program keretén belül a szeptemberi iskolakezdés alkalmával a rendőrök az Önkormányzat Városrendészeti Osztály munkatársaival és a helyi polgárőr egyesület tagjaival fokozottan felügyelték az iskolák környékének rendjét és kiemelt figyelmet fordítottak a gyermekek közlekedésbiztonságára is,
* 2020. szeptember 1-jétől megalakult az Iskolaőrség. A 1023 Budapest Lajos u. 1-5. szám alatti Budapesti Műszaki Szakképzési Centrum Than Károly Ökoiskola és Technikumban teljesít szolgálatot 1 fő iskolaőr. Az együttműködési megállapodással érintett intézményvezető visszajelzése pozitív, az iskolaőr az intézmény mindennapi életébe be tudott kapcsolódni, folyamatos információáramlás van az iskola vezetése és az iskolaőr, valamint a kapitányság között.

A gyerekek, és a pedagógusok részére elkészített ,,A szer, ami megváltoztat" című kisfilmet a járványhelyzet miatt nem volt lehetőség bemutatni.

A kerületben évek óta megrendezésre kerülő Palotás Napok, Pasaréti Családi Nap, Kerület Napja szintén elmaradtak, valamint az oktatási-nevelési intézményekben rendszeresen megrendezésre kerülő egészségnapokon sem tudtak megvalósulni a bűnmegelőzési programok.

A 2021. évbentovábbra is nagy hangsúlyt kíván fektetni a különböző társszervekkel, civil szervezetekkel történő együttműködésre a BRFK, felismerve a jól működő jelzőrendszer hatékonyságát.

A koronavírus okozta járványhelyzet alakulásától függően, valamint a jogszabályok által előírt módon (online-személyes jelenlét) tervezi a kapitányság a bűnmegelőzési előadások megtartását, rendezvényre kitelepülést, különös tekintettel a BRFK által - a gyermekek számára is elkészült - drogprevenciós kisfilm bemutatására.

Az előző évekhez hasonlóan, a Budai Polgár című helyi folyóirat szerkesztőségével továbbra is folyamatos a kapcsolatot, ahol a különböző bűncselekmények aktuális elkövetési módszerein kívül a baleset-megelőzés jegyében felhívható a figyelem a biztonságos közlekedésre, valamint a kerékpáros közlekedés szabályaira, ami a fiatalabb korosztályt is érinti.

## **6.2. Budapest II és III. Kerületi Bíróság[[4]](#footnote-4)**

A 2019. évhez képest csökkent a távoltartási ügyek száma, az előző évi 51 ügyhöz képest 42 alkalommal kérték a megelőző távoltartás elrendelését hozzátartozók közötti erőszak miatt.

Új hatáskörként a kapcsolattartás végrehajtásának elrendelése bírósági hatáskörbe került. 2020-ban 173 ilyen ügy érkezett, melyből 140 fejeződött be.

# 7. A települési önkormányzat és a civil szervezetek közötti együttműködés

## **7.1. Kapcsolat civil szervezetekkel**

Az Önkormányzat a gyermekjóléti szolgáltatások magas szintű ellátása érdekében továbbra is fontosnak tartja a civil és egyházi szervezetekkel való konstruktív együttműködést, a kialakított kapcsolatok ápolását, valamint új civil szervezetek bevonását az ellátórendszer működtetésébe.

Az Önkormányzat a gyermekjóléti alapellátások egy részét ellátási szerződés keretében látja el.

A civil szervezetekkel való együttműködés és tevékenység jó példája többek között a „Szociálpolitikai keret” pályázat, a „Gyermekekért díj” adományozása, illetve a KEF működtetése.

Az Önkormányzat nyitott minden olyan kezdeményezésre, amely a civil szférából érkezik és a kerületi gyermekek és családok jólétét és jogbiztonságát szolgálja.

A civil partnerek résztvevői a kerületi rendezvényeknek, a gyermekvédelem éves települési tanácskozásának, a szakmaközi együttműködésnek.

A járványhelyzet időszakában jelentősen növekedtek az adományozási felajánlások, s új szervezetek is megkeresték a Család-és Gyermekjóléti Központot, hogy adományaik célzott eljuttatásában segítséget kaphassanak.

A Katolikus Karitász Húsvétkor 18 élelmiszer csomagot osztott ki az intézmény által delegált családoknak, Karácsonykor 23 db-ot, évközben még további 25-öt. Emellett eseti jelleggel gyógyszer kiváltásában, tűzifavásárlásban és adomány közvetítésben (tv, hűtő) is segített a szervezet.

A Magyar Vöröskereszt 2019-ben 14, míg 2020-ban már 178 élelmiszer csomaggal segített.   
A NÉMÓ étterem ebéd felajánlására 2 alkalommal volt lehetőség családokat delegálni.

A Hajtás Pajtás Futárszolgálat egy biciklit ajándékozott.

2020 decemberében a Kuckó Önkéntes Program képviselője kereste meg intézményt és a CoolTour Bar munkatársainak felajánlásával 29 gyermek kapott karácsonyi ajándékot (játék, könyv, ruhanemű).

## **7.2. Szociálpolitikai Keret**

AKözoktatási, Közművelődési, Sport, Egészségügyi, Szociális és Lakásügyi Bizottság minden évben „Szociálpolitikai Keret” címen nyilvános pályázatot ír ki a II. kerületében élő lakosok számára biztosított szociális, gyermekjóléti és gyermekvédelmi ellátásokhoz kapcsolódó programok támogatására. A pályázaton részt vehettek költségvetési szervek, egyházak és a vallási tevékenységet végző szervezetek, civil szervezetek is.

Pályázni lehetett prevenciós programokra, alacsony-küszöbű ellátásokra, hátrányos helyzetű, fogyatékkal élő gyermekek szabadidős tevékenységére, kommunikációs, közösségteremtő esélyegyenlőségi programokra.

A támogatás lehetővé teszi, hogy nemcsak az önkormányzati fenntartású intézményekben működő programok, hanem a kerület életét színessé, változatossá tevő, értékes civil programok, kezdeményezések is megvalósulhassanak.

A pályázat segítségével valósul meg olyan hátrányos helyzetű valamint fogyatékkal élő gyermekek és családok nyári táboroztatása is, akiknek erre forráshiány miatt nem lenne lehetősége.

A 2020. évben az elosztható éves keretösszeg 8 millió forint volt.

A 2020. évben a járványügyi helyzetre tekintettel a Szociálpolitikai Keret pályázat május végén került kiírásra, a régóta pályázók egy része a változó egészségügyi helyzet miatt nem nyújtott be pályázatot, viszont új pályázókkal, illetve új tematikával is bővült a felhívás.

A koronavírus járvány időszaka alatt az Emberi Erőforrások Minisztériuma felhívta az önkormányzatok figyelmét arra, hogy az időseken kívül a fogyatékkal élők is a különösen veszélyeztetett csoportba tartoznak, ezért a 2020. évi pályázati időszak tematikája két új lehetőséggel bővült: a *fogyatékkal élők kommunikációját segítő programmal* valamint a *fogyatékkal élők* *mentálhigiénés segítése program* felhívással. A felhívás megjelent az Egységes Fogyatékosságügyi Információs Portálon is:

<https://www.efiportal.hu/hir/palyazati-felhivas-budapest-ii-keruletben-elok-szamara-biztositott-szocialis-gyermekjoleti-es-gyermekvedelmi-ellatasokhoz-kapcsolodo-programok-tam>

A felhívásra jelentkezett olyan civil szervezet, akik a Család-és Gyermekjóléti Központtal közösen valósítottak meg olyan programot, melynek során 3 családnak nyújtottak segítséget, akik fogyatékkal élő gyermekeket nevelnek a családjukban.

## **7.3. Gyermekekért Díj**

Az önkormányzat polgármestere évek óta kitünteti azokat a személyeket, akik a gyermekvédelem területén a gyermekek veszélyeztetettségének megelőzése és megszüntetése érdekében kiemelkedő és példaértékű munkát végeztek. A 2020. évben kiemelkedő munkájáért az Egyesített Bölcsődék nyugdíjba vonuló vezetője kapta a díjat.

## **7.4. Budapest Főváros II. Kerületi Önkormányzat Kábítószer Egyeztető Fóruma (továbbiakban: KEF), mint a szervezetek együttműködésének jó példája**

Célja, hogy a kerületben olyan együttműködési rendszerek épüljenek ki, amelyek a legális és illegális drogokkal (kábítószerekkel) összefüggő problémák megelőzésének valamint szakszerű holisztikus, mentálhigiénés szemléletű kezelésének a legfontosabb terepei.

A KEF igyekszik összhangot teremteni - a mentálhigiénével, drog-prevencióval foglalkozó, illetve a kábítószer és szenvedély-problémákat kezelő szervezetek, intézmények munkájában, és ezzel összefüggésben a különböző szakmai és módszertani szemléletmódok harmonizálására törekszik.

A 2020-as év a járványügyi szabályozások miatt az előző évekhez képest másként vettek részt a civil szervezetek az együttműködések és a szolgáltatások tekintetében.

Az alacsonyküszöbű szenvedélybeteg ellátást a Válaszút Drogmisszió ellátási szerződésben továbbra is ellátja. A kerületi drogprevenciót és a szabadidős programok biztosítását a Család- és Gyermekjóléti Központ, Erődtér Közösségi Tér végzi és koordinálja, csakúgy, mint a KEF koordinálását és szervezését.

2020. áprilisától a szenvedélybetegek nappali ellátása kötelező önkormányzati feladat ellátási szerződőssel való biztosításával bővült a szenvedélybetegek ellátási lehetősége, a feladatot a közösségi ellátást is biztosító intézmény látja el.

2020-ban új civil szervezetek, csoportok kapcsolódtak be a KEF munkájába és az Erődtérrel történő együttműködésbe, többek között a Brazil Kulturális Sportegyesület, a kerületi Diákönkormányzat, ernyőszervezetként online formában az Online Ifjúsági Munkacsoport (szervezetek: *fjúsági Tér Neked, Magyar Családterápiás Egyesület, Köz-pont Ifjúsági Ház,* Art-ravaló, Hintalovon Gyermekjogi Alapítvány, Konkáv Közösségi Tér, Kompánia Alapítvány, Kaptár Ifjúsági Klub, Deviszont Közösségi Tér, H52 Ifjúsági Iroda) A pandémia alatt a szervezetek közösen tervezték a lehetőségeket a fiatalok elérésében.

A KEF új együttműködéseket szorgalmazott a „Szélkapunál történő bandázások” kapcsán, többek közt a Millenáris Tudományos Kulturális Nonprofit Kft., a Városrendészeti Osztály, a Világszép Alapítvány részvételével, online formában megrendezett KEF konferencián. A résztvevők közösen keresték a lehetőségeket, megoldásokat és feladatokat a probléma megszüntetése érdekében.

A KEF prevenciós és szabadidős tevékenységeinek ellátását továbbra is az Erődtér végzi, rendszeres, tartalmas programokat biztosítva egész évben a kerület 12-18 éves korú fiataljai számára.

## **7.5. Kortárs segítő program**

A kerületi KEF 2021-es évben szeretné aktualizálni és újra beindítani a kortárs segítést a középiskolákban. Az erre kialakított módszertanát egy képzés által szeretné megvalósítani, mely egy nyári intenzív vízitúra tábort és egy szeptemberben folytatódó elméleti képzést tartalmaz. A képzés 12 fő számára lesz elérhető. A kiképzett kortárs segítők az év végéig végeznék gyakorlatukat a saját iskolájukban.

## **7.6. Erő(d)Tér Ifjúsági Időtöltő Hely[[5]](#footnote-5)**

Az eddigi jó gyakorlatokra és hagyományokra épülve továbbra is a megelőzést helyezi előtérbe a II. kerületi Család-és Gyermekjóléti Központ Erő(d)Tér Ifjúsági Időtöltő Helye. Ezen gyakorlatokat követve továbbra is szem előtt tartják olyan programok indítását és fenntartását, melynek középpontjában a személyes és közösségi fejlődés, az értékadás, az egészséges életmódra való igény felkeltése és kialakítása, a családok prevencióban való támogató funkciójának hangsúlyozása áll.

A személyes lelki egészség fejlesztése mellett a kortárs segítés módszerével szeretnék hangsúlyozni az egyéni és közösségi felelősségvállalást a fiatalok környezetében élő családhoz, baráti körhöz tartozó személyek sorsának alakulásáért.

# Az Erő(d)térbe rendszeresen járó gyerekek helyzetétét az utcai szociális munkát végzők jól ismerik. Ha a gyerekek biztonságban érzik magukat, akkor szívesen beszélnek a mindennapi életükről, a felmerülő problémáikról. Előfordul, hogy a gyermekek szülei fordulnak segítségért, nevelési és egyéb problémáik megoldásához.

A „normális” működésben, az Erő(d)tér hétköznapokon 10-18 óra között volt nyitva, továbbá a tanítási időszakban havonta egy alkalommal, általában szombatonként, külső programra kerül sor.

Sajnálatos módon 2020-ban - a járványhelyzetben - ez a működés nem tudott teljes mértékben megvalósulni, mindig az aktuális utasításokhoz és járványügyi helyzethez kellet igazodni, ezért más munkaformák is megjelentek a szolgáltatás nyújtása érdekében.

A veszélyhelyzet kihirdetését követően június 21-ig online nyitva tartásra váltott az Erő(d)tér.

Az online platformon találkozókat és játékokat szerveztek a gyerekeknek. Az online térben több mint 40 beszélgetés zajlott diákokkal és a heti egyszeri videó hívás során volt lehetőség valamilyen formában a közösségi élet megélésére.

A családsegítők a budapesti és környéki közösségi terek összefogásának és tapasztalatcseréjének is részeseivé váltak, melyeken közös egyeztetések, gondolatcserék zajlottak a helyzet legjobb kezelése érdekében.

A nyári szünidő kezdetétől egészen novemberig ismét nyitott volt az Erő(d)tér és fogadta a gyerekeket. Az állandó lehetőségek ismét használhatóvá váltak, mint a biliárd, csocsó, társas, ping-pong, stb.

A nyári időszakban ismét számos külső szabadidős programot szerveztek a szociális munkások, ezek lebonyolítása egészen október végéig (pl. kerékpározás a Kopaszi-gátra, sütögetés Pesthidegkúton, lézerharc, cyberjump, gokart, bowling) tartott.

A nyári időszakra tervezett 3 táborral szemben csak egyet tudtak megvalósítani, melyre augusztus 17-22. között került sor az önkormányzat velencei tavi táborában. A tábor kerékpáros, természetvédelmi, szabadidős, önismereti és művészetterápiás programjaiban 15 gyermek vett részt 4 kísérővel.

A nyári időszakra használatba kapott Hidegkúti út 220. szám alatti volt óvoda épület több nagyobb programnak is otthont adott. A környéken lakó gyerekek számára újdonság volt, hogy számukra is elérhetővé vált egy kamaszok részére szóló szabadidős szolgáltatás. A táborra is több jelentkezés érkezett az ott lakó családoktól, illetve a nyári, őszi programokban is aktívan részt vettek a Pesthidegkútról bevonzott gyerekek.

A programokon való részvétel, az érdeklődés bebizonyította, hogy szükség lenne Pesthidegkúton is egy, az Erő(d)térhez hasonló szolgáltatásra. A nyári kitelepülés alatt több mint 50 új igénybe vevő jelentkezett, mely az összes igénybevétel 1/3-a volt!

A digitális oktatás újraindítása és a védelmi intézkedések következtében ismét módosításra került a nyitva tartás, így heti két alkalommal online, míg többi napon offline programok biztosítására került sor.

A 2020-as évben 189 napot tartott nyitva az Erő(d)tér, 81 alkalommal online platform elérését biztosították a fiataloknak, ez idő alatt 154 fő vette igénybe a szolgáltatást. Közülük 44 fő állandó igénybe vevő volt, 110 fő először vett részt a programokon. Az igénybe vevők legnagyobb része a 14-17 éves korosztályból kerül ki, és őket követik az általános iskolás korosztályba tartozó gyerekek.

A nyári időszakban Bábos napközis tábort szerveztek az iskolai és óvodai szociális segítők, ahol 13 gyermek vett részt.

A tábor szervezésével - a Hidegkúti út 220. szám alatti volt óvoda épületben - a Covid-19 által teremtett helyzet kihívásaira reagáltak a segítők. Cél volt,hogy a veszélyhelyzet elmúltával segíthessék a kerületben élő szülőket a munkába történő visszatérését azzal, hogy a kisgyerekek szünidei felügyelete egy hétig biztosított legyen. A tábor célcsoportjának a kisiskolás (alsó tagozatos) gyerekeket tekintették, összesen 10-15 kisgyerek részvételével számoltak. A jelentkezést első körben a gondozott családok számára nyílt meg, de további jelentkezők számára is lehetőséget kellett adni, ezért újabb táborozókat fogadtak további egy hetes időtartamban.

A tematika kidolgozása során gyerekjóga gyakorlatok; meseolvasás; szabad játék - mozgás; kézműves foglalkozások, bibliodramatikus feldolgozás; filmkészítés; akadályverseny volt.

A tábor családi záróeseménnyel ért véget, hogya szülők igény szerint megismerhessék a táborban történteket, a mesét, a játékokat, és visszajelzést kaphassanak a gyerekekről. A gyerekek elkészített munkáiból kiállítás készült.

A Budenz József Általános Iskola és Gimnázium pedagógusa a szülők kérésére kereste meg az óvodai-és iskolai szociális segítőket, hogy a szülők a serdülőkor nehézségeiről és azok kezelési lehetőségeiről szeretnének többet tudni és hallani.

A „Szülők Iskolája” az igényekre reagálva épült fel. A 1,5 órás alkalmakat 2 nagyobb részre lehetett bontani. A csoportalkalmak első felében elméleti áttekintést kaphattak az érdeklődök, majd ezt követően az alkalmak második felében a szülők szabadon kérdezhettek, megoszthatták személyes élettörténetüket.

A szervezett külső és belső programokra főként a nyári és az őszi időszakban nagyobb érdeklődés volt. Ez három dolognak köszönhető; a vonzó programoknak, a nyári tábor által kovácsolódott csapat összetartásának és a hidegkúti épület megnyitásának.

## **7.7. A Népegészségügyi Osztály programjai**

„Az iskolában FŐ az egészség” tankonyha program keretén belül 2020. január 01. és 2020. június 15. között 18 foglalkozás megvalósítására volt lehetőség az Életvitel Stratégia Program támogatásával, de a koronavírussal összefüggő veszélyhelyzet miatt csak 7 foglalkozás tudott megvalósulni. A diákok az interaktív foglalkozás keretében az egészséges táplálkozás és a tudatos vásárlás témakörében gyarapíthatták a tudásukat, megismerkedtek a konyha és személyi higiéné szabályaival, elsajátították a konyhai balesetvédelemmel kapcsolatos ismereteket, valamint elkészítettek egy nem szokványos receptek alapján készült ételsort.

Szeptemberben a szigorú járványügyi szabályok betartása mellett, nagy sikerrel valósult meg a

Hidegkúti Sport Parádé lakossági rendezvény.

Egy általános iskola Projekt hetén a Parasport Napok szervezésében és megvalósításában vett

részt a Népegészségügyi Osztály. A kerület egyik gimnáziumában a Parasport Napok alkalmából parasport sportolók és a parasportot támogatók részvételével két napon át a sportot népszerűsítő rendezvényre került sor, ahol a diákok megismerhettek parasportokat, beszélgetéseken vettek részt a parasportolókkal és vegyes csapatokban vettek részt az iskola által meghirdetett ülőröplabda bajnokságban.

## **7.8. Pályázati programban való részvétel**

A Család-és Gyermekjóléti Központ meghívást kapott a BM finanszírozásával és az EMMI szakmai irányításával létrejött projektbe. A projekt megvalósítója a Rubeus Egyesület, amely szervezettel szerződve vettek részt „***A szülőség támogatásának új útjai a gyermekvédelemben”*** című modellprogramban.

A modellprogram keretében olyan „új” eszköz/eszközrendszer teremtése volt a cél, amely alkalmas a szülői kompetenciák széleskörű erősítésére, többoldalú fejlesztésére. A program 3 pillérre épült: 1.) intenzív családgondozás; 2) közösségfejlesztés; 3) családterápiás, mentálhigiénés komplex segítségnyújtás.

A Család-és Gyermekjóléti Központ a 3. számú pillér megvalósítására kapott felkérést.

Program címe: „Én és a családom”, mely komplex programot kínál a szülői kompetenciák fejlesztése mind az intézményi ügyfeleknek, mind az érdeklődő II. kerületi lakosoknak.

A 2019 novemberétől 2020 júniusáig tartó programsorozatban olyan szolgáltatások kerültek kidolgozásra, amelyek rugalmasan igazodnak az igényekhez, és figyelembe vették a kerületi lakosok és ügyfelek jellemzőit.

A mentálhigiénés szolgáltatások meghatározóak voltak programokban.

A járványhelyzet miatt csupán két csoportot sikerült indítani a 2020-ra eső időszakban,

Márciusban meghirdetésre kerül a kerületi óvodásoknak és iskolásoknak „Én és a családom” című rajzpályázat. A pályázatra 28 pályamunka érkezett, melyek mindegyike otthon, családi körben készült el. A beérkezett rajzokból 2020. június 5. napján zártkörű kiállítás keretében került sor a díjátadóra.

A szülő-gyermek kapcsolat erősítése érdekében kirándulás sorozatot terveztek és részben meg is valósítottak az óvodai és iskolai segítők az óvodás korú gyermekes családok számára. A kirándulásokon a II. kerület egyedülálló természeti értékeit ismerhették meg a „Négy évszak – négy kilátó” program keretében.

A Család – és Gyermekjóléti Központ által végzett segítő munkában az egyik legjellemzőbb problématípus a szülők különválása, és az ebből adódó nehézségek. Ebben az élethelyzetben olyan új kérdésekkel, feladatokkal és kihívásokkal kell megbirkózniuk a felnőtteknek és a gyerekeknek egyaránt, melyekkel az addigi életükben nem találkoztak; a család korábbi rutinja és dinamikája átrendeződik.

A tapasztalatok szerint a szülők sokszor elbizonytalanodnak, hogyan is kellene jól és helyesen cselekedniük, nem látják előre, tetteiknek milyen következményeik lesznek.

A fentek miatt készült el a **Külön élünk Együtt nevelünk!** című kiadvány, a készítésekor megfogalmazott cél volt a fogalmak tisztázása, az eljárások érthetőbbé és átláthatóbbá tétele, és ezáltal a szülők bizonytalanságérzetének csökkentése.

A kiadvány feldolgozza a szülői felügyeleti jog, a kapcsolattartás témáját, bemutatja a leggyakoribb intézményeket és eljárásokat, s tartalmazza azon II. kerületi intézmények elérhetőségét, ahol támogatást, segítséget kaphatnak a szülők.

# Összegzés

A 2020. év volt az az év, amikor a Covid-19 koronavírus okozta járvány megjelenése új kihívások elé állított mindenkit.

A család- és gyermekvédelem valamennyi szereplője új, megoldandó feladatokkal szembesült.

A pandémiás időszak első heteiben rendkívüli nehézséget okozott a védőeszközök, fertőtlenítőszerek beszerzése. A veszélyhelyzet kapcsán kiadott utasítások, szakmai anyagok, ágazati útmutatások késve érkeztek a területre, az utasítások pedig nem mindig voltak egyértelműek.

A kerületben gyorsan és személyre szabottan tudtak reagálni a szociális, gyermekjóléti szférában dolgozó munkatársak az aktuálisan felmerülő helyzetekre. A járvány nemcsak a testet, hanem a mentális egészséget is megtámadta, ezért nagy szükség van a szociális segítők munkájára.

A család- és gyermekjóléti szolgáltatások többsége a helyi védekezésbe bekapcsolódva saját szociális alapfeladatain és kompetenciakörén kívül eső feladatokat is ellátott, a teljes lakosságra kiterjedően. A kerületben az idős lakosság gyógyszerkiváltásához nyújtottak segítséget a családsegítők.

A kialakult környezeti, társadalmi változások rugalmas alkalmazkodást igényelt és igényel minden érintettől, a helyzethez igazodva alternatív kapcsolattartási módok és munkaformák kerültek alkalmazásra.

Az oktatási és nevelési intézmények teljes, illetve részben történő bezárása különböző internetes felületekre (pl. Zoom, Jitsi Meet, Skype stb.) történő átállást igényelt a kapcsolattartás, a folyamatos kommunikáció megtartása érdekében. A jelzőrendszer tagjai közül főleg a köznevelési intézményekkel sikerült ezt a munkaformát rendszeresíteni.

A 2020. évi szakmai tevékenység a szociális és gyermekvédelmi törvény, a végrehajtási rendeletek és az önkormányzati rendeletek alapján került megszervezésre, melyben kiemelt hangsúlyt kapott a járványügyi helyzet okozta feladatellátás kérdése.

A fentebb leírtak alapján elmondható, hogy a 2020. évben a kerület gyermekjóléti és gyermekvédelmi ellátó rendszer az Szt. és a Gyvt. jogszabályi kötelezettsége alapuló kötelezettséget teljesítve, a veszélyhelyzeti időszakban is a kerületi családok érdekeit szem előtt tartva működött. A központi utasításokat nem várva, saját, kreatív eljárásokat dolgozott ki, s példaszerű összefogással működött együtt a kerületi szociális ágazat intézményeivel.

Célunk a továbbiakban is az, hogy a kerületben élő, szociálisan hátrányos helyzetű, egészségügyi, mentálhigiénés állapotuk miatt rászorult gyermekek és családok valamennyi pénzbeli, természetbeni és személyes szolgáltatási formához hozzá juthassanak, valamint a prevenciós programok és önként vállalt „jó példák” gyakorlata lehetőség szerint bővülhessen a jövőben is.

Budapest, 2021. május 17.

Őrsi Gergely

polgármester

# Források jegyzéke

**Jogszabályok**

* A gyermekek védelméről és a gyámügyi igazgatásról szóló 1997. évi XXXI. törvény;
* A gyámhatóságokról, valamint a gyermekvédelmi és gyámügyi eljárásról szóló 149/1997. (IX. 10.) Korm. rendelet;
* A szociális igazgatásról és szociális ellátásokról szóló 1993. évi III. törvény;
* A Budapest Főváros II. Kerület Önkormányzata Képviselő-testületének a szociális igazgatásról és egyes szociális és gyermekjóléti ellátásokról szóló 3/2015.(II.27.) önkormányzati rendelete;
* A Budapest Főváros II. Kerület Önkormányzata Képviselő-testületének a kedvezményes élelmiszer-vásárlási lehetőség igénybevételének feltételeiről szóló 6/2009.(III.30.) rendelete;

**Beszámolók**

* Budapest Főváros II. Kerületi Önkormányzat Család-és Gyermekjóléti Központ vezetőjének beszámolója;
* Budapest Főváros II. Kerületi Önkormányzat Egyesített Bölcsődék vezetőjének beszámolója;
* Budapest II. kerületi Polgármesteri Hivatal Intézményirányítási osztály beszámolói, statisztikái;
* Budapest II. kerületi Polgármesteri Hivatal Ellátási Osztály statisztikai adatai;
* Magyar Protestáns Segélyszervezet beszámolója;
* Jó Pásztor Nővérek Kongregációja beszámolója;
* Fehér Kereszt Kiemelten Közhasznú Egyesület beszámolója;
* Budapest Főváros VIII. Kerület Józsefvárosi Önkormányzat fenntartásában működő Gyermekek Átmeneti Otthona beszámolója;
* BFKH II. Kerületi Népegészségügyi Osztály tiszti-főorvos beszámolója

Tartalomjegyzék

[Bevezető 5](#_Toc71709073)

1. [Demográfiai adatok 7](#_Toc71709074)

[1.1. Budapest Főváros II. kerület demográfiai mutatói, különös tekintettel a 0–18 éves korosztály adataira 7](#_Toc71709075)

[2. Az önkormányzat által nyújtott pénzbeli, természetbeni ellátások 8](#_Toc71709076)

[2. 1. A Gyvt. által szabályozott, jegyzői hatáskörben nyújtott ellátások: 8](#_Toc71709077)

[2.1. 1. Rendszeres gyermekvédelmi kedvezmény 8](#_Toc71709078)

[2.1.2. Rendszeres gyermekvédelmi kedvezményhez kapcsolódó kiegészítő pénzbeli ellátás 9](#_Toc71709079)

[2.1.3. Hátrányos, halmozottan hátrányos helyzet fennállásának igazolása: 9](#_Toc71709080)

[2.2.Egyéb, a Gyvt.-ben nem szabályozott pénzbeli vagy természetbeni juttatások 10](#_Toc71709081)

[2.2.1.Eseti gyermekvédelmi támogatás (rendkívüli települési támogatásként) 10](#_Toc71709082)

[2.2.2**.** Gyermeknevelési támogatás 10](#_Toc71709083)

[2.2.3.Eseti kiegészítő gyermeknevelési támogatás 11](#_Toc71709084)

[2.2.4**.** Helyi utazási bérlet támogatás 11](#_Toc71709085)

[2.2.5.Karácsonyi támogatás 12](#_Toc71709086)

[2.2.6. Térítésmentes védőoltás 12](#_Toc71709087)

[2.2.7. Kedvezményes élelmiszer-vásárlási lehetőség 12](#_Toc71709088)

[2.2.8. Gyermekgondozási támogatás 13](#_Toc71709089)

[2.2.9. Eseti gyógyszertámogatás 13](#_Toc71709090)

[2.2.8. Ösztöndíj pályázatok 14](#_Toc71709092)

[2.3. Gyermekétkeztetés megoldásának módjai, kedvezményben részesülőkre vonatkozó statisztikai adatok *(bölcsődés, óvodás, általános iskolás és gimnáziumi korosztály)* 15](#_Toc71709093)

[2.4. Térítési díjak 16](#_Toc71709094)

[3. Az önkormányzat által biztosított személyes gondoskodást nyújtó ellátások 18](#_Toc71709095)

[3.1. Családsegítés és gyermekjóléti szolgáltatás 19](#_Toc71709096)

[3.1.1. Az észlelő- és jelzőrendszer működtetése, szakmai kapcsolatok 20](#_Toc71709097)

[3.2. Család-és Gyermekjóléti Központ 22](#_Toc71709100)

[3.2.1. Család-és Gyermekjóléti Központ speciális feladatai 24](#_Toc71709102)

[3.2.2. Kapcsolattartási Ügyelet 24](#_Toc71709103)

[3.2.3. Gyermekvédelmi jelzőrendszeri készenléti szolgálat 25](#_Toc71709104)

[3.2.4. Utcai szociális munka lsd.: 7.6. rész 25](#_Toc71709105)

[3.2.5. Óvodai és iskolai szociális segítő tevékenység 25](#_Toc71709106)

[3.2.6. Kórházi szociális munka 25](#_Toc71709107)

[3.2.7. Jogi tanácsadás 25](#_Toc71709108)

[3.2.8. Mentálhigiénés csoport 25](#_Toc71709109)

[3.2.9. Mediáció 26](#_Toc71709110)

[3.2.10. Korrepetálás – fejlesztőpedagógiai ellátás 26](#_Toc71709111)

[3.2.11. Szociális diagnózis 26](#_Toc71709112)

[3.3. Gyermekek napközbeni ellátása 27](#_Toc71709113)

[3.3.1.Bölcsőde. 27](#_Toc71709114)

[3.3.2. Napközbeni gyermekfelügyelet 34](#_Toc71709117)

[3.3.3. Egyéb napközbeni ellátási formák 35](#_Toc71709118)

[3.4. Gyermekek átmeneti gondozásának biztosítása 35](#_Toc71709119)

[3.4.1. Családok átmeneti otthonai 36](#_Toc71709120)

[4. Ellenőrzések 37](#_Toc71709121)

[5. Jövőre vonatkozó javaslatok 37](#_Toc71709122)

[6. Bűnmegelőzés 39](#_Toc71709123)

[6.1. BRFK II. kerületi Rendőrkapitányság 39](#_Toc71709124)

[6.2. Budapest II és III. Kerületi Bíróság 40](#_Toc71709125)

[7. A települési önkormányzat és a civil szervezetek közötti együttműködés 41](#_Toc71709126)

[7.1. Kapcsolat civil szervezetekkel 41](#_Toc71709127)

[7.2. Szociálpolitikai Keret 41](#_Toc71709128)

[7.3. Gyermekekért Díj 42](#_Toc71709129)

[7.4. Budapest Főváros II. Kerületi Önkormányzat Kábítószer Egyeztető Fóruma (továbbiakban: KEF), mint a szervezetek együttműködésének jó példája 42](#_Toc71709130)

[7.5. Kortárs segítő program 43](#_Toc71709131)

[7.6. Erő(d)Tér Ifjúsági Időtöltő Hely 43](#_Toc71709132)

[7.7. A Népegészségügyi Osztály programjai 45](#_Toc71709134)

[7.8. Pályázati programban való részvétel 45](#_Toc71709135)

[Összegzés 47](#_Toc71709136)

[Források jegyzéke 48](#_Toc71709137)

1. Ellátási Osztály beszámolója alapján [↑](#footnote-ref-1)
2. Család-és Gyermekjóléti Központ beszámolója alapján [↑](#footnote-ref-2)
3. Egyesített Bölcsődék beszámolója alapján [↑](#footnote-ref-3)
4. Család-és Gyermekjóléti Központ adatgyűjtése alapján [↑](#footnote-ref-4)
5. Család-és Gyermekjóléti Központ beszámolója alapján [↑](#footnote-ref-5)